[2/23, 7:34 PM] Nasma: Bammm taji an turo ƙofar ɗakin da sauri daidai da suɓucewar wayar daga hannunta. Jikinta babu inda ba ya rawa da ta haɗa ido da Shaheed wanda ya dawo saboda mantuwa yana mata mugun kallo. A matuƙar fusace ya nufota ya kaiwa wuyanta shaƙa ta kufce tare da yin baya da sauri tana roƙonsa da yarbanci.

 "Kada kayi min muguwar fassara da Haj. Manga nake magana."

Dakatawa ya yi na ɗan lokaci sunan da ta faɗa ya sauka a kunnuwansa kafin ya sake nufarta gadan-gadan ko cikin jikinta ba ya tunawa.

 "Ni za ki cuta Sariat? Me ya haɗaki da Haj. Manga? Me yasa ki ke faɗa mata cewa Aidan yana gidan nan? A ina ki ka santa?"

 "Tambayoyin naka da yawa, ka zauna nayi maka bayani yadda za ka fahimta. Hajiya ta daɗe tana taimakonka batare da ka sani ba."

Ta ce tana ƙara ja da baya. Wata irin tsawa ya daka mata yana jin kamar ya rufeta da duka. A zatonsa ya yi nisa da duk wani abu da ya shafi gidan Alh. Audi ashe ya yi kuskure. Wace alaƙa ce ta haɗa Haj. Manga da Sariat da har take cewa ta daɗe tana taimakonsa.

 "You are leaving my house now (yanzu za ki bar min gidana)" ya ce yana wuceta zuwa jikin durowar kayansu. Watso su ya shiga yi a ƙasa da sauri yana wurga mata su. Duka zantukansu a kunnuwan Haj. Manga. Babu bata lokaci tayi saurin fitowa daga gidan nata ta faɗa mota. Sai da ta zauna ta sanar da direbanta inda zai kaita cikin ƙanƙanin lokaci kafin Shaheed ya yi aika-aika. Sun isa gidan akan gaɓa domin daga bakin benensu take iya jin muryar Shaheed yana ta masifa ya soma tara musu maƙota. Da bibbiyu ta dinga hawa benen cikin sauri ta buga ƙofar. Iyabo da take ta aikin bashi hakuri ta kama kofar za ta bude ya bita da mugun kallo.

 "Na faɗa miki kada ki buɗewa kowa idan ba kwasar kayanta ta yi za ta fita ba."

Haj. Manga da taji shiru gashi ba gane me yake faɗa tayi ba sai ta matsa jikin ƙofar sosai ta kira sunansa.

"Shaheed ka bude min kofar nan."

Hannu ya ɗaga kamar zai mari Sariat da take ta kuka ya sauke. Da kansa ya buɗe ƙofar ya haɗe rai.

"Dukana za kayi ne?" Inji Haj. Manga tana ture shi domin matsuwa da son ganin halin da Sariat take ciki.

A durƙushe ta sameta akan gwuiwa inda take bashi haƙuri. Daga cikin wani ɗaki kuma ta ji muryar Aidan shi ma hayaniyar ta saka shi kuka. Bata tambayi kowa ba ta tafi inda take hasashen daga nan muryar ke fita ta buɗe ƙofar. Ƙamshin kaɗai ya tabbatar mata da na Tauhidanta ne. A kwance ta ganshi ya cukwikuye kansa da bedsheet wurin son ya sauko. Ƙarasawa ta yi bakin gadon ta kira sunansa da taushin murya. Yana ganinta kuwa ya saki dariyar ganin idon sani. Ɗan da bata taɓa riƙe ko da yatsansa ba saboda ƙiyayyarta ga mahaifiyarsa da kakansa ta rungume a ƙirjinta tana rarrashi. Tsayuwar mutum taji a kanta ta kuma san ba kowa bane illa Shaheed ta waigo a nutse.

 "Kirawo matarka."

Jim ya yi yana son yi mata rashin kunya amma kwarjininta ya hana. Dole ya fita ba daɗewa suka dawo tare da Sariat. Tashi ta yi ta jujjuyata a gabanta ta kalli cikinta na huɗu wanda ya fara tasowa. Tunda ba hausa Sariat take ji ba sai Haj. Manga tayi masa magana da turanci.

 "Haka aka koya maka hukunci ba bincike? Yanzu da banji me ku ke cewa ba sai ka koreta da cikin nan?"

Turo baki ya yi ya gama tattaro maganganu masu zafi zai faɗa amma sun makale. Samun kansa ya yi da tambayarta me ya haɗata da iyalinsa.

 "To zauna mana ka tsaya min a ka." Ta ce tana ɗaure fuska. Ba yadda ya iya ya janyo stool a gaban madubi ya zauna. Ita kuma ta ja hannun Sariat ta zaunar a kusa da ita akan gadon. Iya abinda ta sani zahiri da wanda kunnuwanta suka jiye mata tun daga waye Alh. Audi a garesu har zuwa rasuwar Papa Abayomi da nema masa aiki da ta yi cikin sirri ta warware masa. Shaheed dama akwai raguwar zuciya. Zancen mahaifinsa kawai da aka yi ya sanya shi zubar da ƙwalla.

 "Meye haka kuka a gaban matarka ko kunya babu? Me yasa Tauhida ta fika dauriya ne?"

Haj. Manga ta ce da hausa tana dariya. Murmushi ya yi kai a ƙasa ya kasa kallon Sariat da ya gama yiwa rashin mutumci yanzu-yanzu. Wayar Haj. Manga ce ta soma ƙara ta ɗauka ganin sunan Dr. Madaki. Tana karawa a kunne ya ce,

"Kada ki ce komai kawai ki saurara, yarinyarki ɗinnan na gani a asibitinmu tare da Alh. Audi." Tana jin haka ta kunna speaker.

 "Wace yarinyar?"

 "Wadda ya aurawa ɗansa shekarun baya."

Daga inda Shaheed yake ya taso da sauri ya dawo kusa da ita ya zauna. Zai yi magana ta girgiza kai tare da dora yatsanta akan leɓe. Su uku suka kasa kunne suna sauraron maganganun da suke tashi a ofishin Dr. Madaki. Alh. Audi ne ya share munafukan hawayen da suka taru da ƙyar idanunsa akan Tauhidat da jikinta ya yi sanyi kalau bayan ganin halin da Shamsu yake ciki.

 "Nayi nadamar kin dawo dake gidan Shamsu da na gano sharrin yarinyar nan Suwaida. A tawa wautar zaki fi samun nutsuwa idan na nesantaki dasu duka. Shamsu bai san darajarki ba sai da ya sakeki. Ya so ƙwarai na jagoranci mayar muku da auren ni kuma na dage sai kin gama karatu kin wuce ajin da miji ko kishiya zasu taka ki son rai. Ashe tsautsayi na gaba..." Magana yake yana ta kwana-kwana. Su Haj. Manga hankulansu a tashe tunda ya fara zancen yana dana sanin rashin mayar da aurenta da Shamsu. Tauhidat sai ta kalle shi ta kalli Dr. Madaki da Alh. Ari sannan ta ce,

"Alhaji me ya kawo wannan maganar? Kada kaga kamar saboda haka naƙi karɓar case ɗinsu Susu. Nanna ta ce ta ɗaukarwa Jamal lawyer ita kuma Susu ..."

Bai jira ta ƙarasa ba ya sake karyar da wuya gwanin ban tausayi.

"Suwaida ta san bata kyauta miki ba shiyasa take jin kunyarki tana ganin kamar ba zaki wakilceta tsakani da Allah ba. Ni kuma wannan abu don yafi ƙarfina ne da zan zo muci mu cinye a cikin gida. Dr. Madaki yi mata bayanin abinda ka ce Shamsu zai buƙata a tafiyarsa zuwa UK."

 Dr. Madaki ya fara da bayanin girman abinda ya sami Shamsu sannan ya kare da cewa, "yana buƙatar wanda zai dinga bashi kulawa sosai ba nurses ɗin asibiti ba kawai. Misali ɗan uwa ko mata wanda ba zai gaza da taimaka masa ba."

Faɗuwar gaban Tauhidat ta faru tare da ta Shaheed da Haj. Manga. Sun riga sun dago inda ya dosa. Amma duk da haka Tauhidat bata ce komai ba ta barshi ya gama bayanin rainin hankalinsa tukunna. Alh. Ari ne ya ƙarasa faɗa mata cewa suna neman alfarmar ta amince a sake ɗaura mata aure da Shamsu.

 "Idan kina so zan biyaki ko nawa ne don ki kula min da rayuwarsa. Waɗanda ya kamata su tsaya masu sune suka sanya shi a cikin wannan yanayin. Ni kuma dole ana buƙata ta kamfani saboda satar kuɗaɗen ta taɓamu sosai. Kiyi min wannan alfarmar idan kun dawo kina son a raba auren ni da kaina zan sa shi ya baki takardarki."

[2/23, 7:34 PM] Nasma:  Oga ya faɗa masa cewa za ta amince shiyasa hankalinsa kwance yake ta magana. Ya so ya sami hanyoyin halakasu ita da Susu da Jamal da sunan maƙiya ne suka yi ana tsakar case ɗin to gashi sunƙi amincewa da ita. Haɗa auren ya turasu can a hanya ya mata sharrin da ƙasar zasu bindigeta yake nema. Burinsa su duka waɗanda aka ce zasu zame masa alaƙaƙai su bar duniya ko ya sami nutsuwa. Haukan Susu akan Mubeen ya janyo masa sabon aiki duk da dai ba wai yana jin tsoro bane don bai ɗaukesu a bakin komai ba.

 "Alhaji kayi haƙuri ba taimakon nasa bane bana son yi amma an riga an ɗaura aurena biki ne ya rage."

"Da wa?" Ya ce da sauri.

Haɓar hijabinta ta janyo ta rufe fuska wai ita kunya ta tashi ta bar office ɗin da sauri. Tana fita ya buga teburin Dr. Madaki fuskarsa kamar an aiko masa da mummunan saƙo ya dubi Alh. Ari,

"Ka binciko min gaskiyar maganar nan. Na daɗe ina zargin yarinyar nan akwai abinda ta sani game dani. Kai kuma..." ya nuna Dr. Madaki da ya yi tsuru kamar da gaske tsoronsa yake ji, "ka cigaba da yi masa shiri tafiyar ba fashi. Ka kuma iya bakinka, rufin asirin Shamsu nake so ko ta wane hali kada duniya ta zagar min ɗa."

Fita suka yi su biyun ya ɗauki wayarsa da ya kifa a jikin wani ƙaton littafi ya katse kiran. Abinda yake so Haj. Manga ta ji ya san ta ji. Original report ɗin Mubeen ya ɗauko ya sake karantawa sannan ya mayar inda ya adana takardar. Idan da hannun Alh. Audi a mutuwar abokinsa Alkali Umaru wato Baffan Haj. Manga to ya yi alƙawarin da wannan report ɗin zai yi amfani. Da fitar Tauhidat da gudu har tana tuntuɓe ta isa motarta ta shige. Hannunta na rawa ta lalubo wayarta ta kira Shaheed. Yana nan zaune kusa da Haj. Manga kamar mutum mutumi tunda yaji abinda ya ce. Da sauri shi ma ya amsa kiran nata. Kuka yaji tana yi wanda ya taɓa masa zuciya.

 "Broda ka sama min miji daga yau zuwa gobe don Allah ka aurar dani. No, wait, zan faɗawa Deji idan da gaske yake ya kawo sadaki gobe a ɗaura aure. Kai amma Broda ba na son shi wallahi."

 "Ki nutsu Tauhidat" ya ce da rarrashi.

 "Ta ina zan nutsu? Ka san me Alh. Audi ya ce min kuwa yanzu?"

Haj. Manga ce ta karɓe wayar don shi ma speaker ya saka.

"Tauhida kin san school ɗina?"

"Nanna?" Ta ce cike da mamaki.

"Kin san makarantar?"

"Eh"

"To ki same mu a gidan da yake jikinta daga hannun dama. Zan sanar da maigadin idan kin rigamu zuwa ya buɗe miki."

Kashe wayar ta yi ta dubi Shaheed da Sariat"

"Ku haɗa abinda zaku iya na kayanku ka ɗauko yaran daga makaranta yanzu mu tafi. Alh. Audi ba zai haƙura ba tunda ya kawo zancen auren nan sai ya binciko gaskiyar lamari game da aurenta. A wannan binciken kuma za a iya ganin Aidan."

Sariat ta kalli yadda ya jiƙe da gumi da hawaye, "Tunda aka fara wayar ɗazu da yaji muryar Alhajin yake kuka."

"Na riga na san cewa case ɗinnan yafi yadda muke tunaninsa. Yanzu dai Shaheed ina da alfarmar da zan roƙa nima a gareka."

Juyowa ya yi don jin me za ta ce sai ta nuna masa hoton wani kyakkyawan matashi wanda kana ganin kayan jikinsa za ka gane cewa likita ne.

"Ɗana na fari kenan Arƙam wanda na baka labarin dalilin ɓatansa. Abinda ban faɗa maka ba shi ne sun so juna shi da Tauhidat sosai amma aurenta na bazata da Shamsu ya shiga tsakaninsu."

 "Amma bata taɓa yi min zancensa ba."

 "Abubuwa da yawa sun faru da baka sani ba Shaheed. Kaine uba ga Tauhidat a yanzu saboda haka zaɓi yana gareka. Wa za ka bawa aurenta tsakanin Arƙam Ibrahim Karam da Shamsuddeen Audi Karam?"

Buɗar bakinsa zai bata amsa sai sai jin wayarsa ya yi ta ɗauki ƙara ba zato ba tsammani. A take ƴar guntuwar nutsuwar da da ta rage masa ta kama gabanta. Yana karata a kunnensa kuwa ta yi masa wani nauyi na musamman a hannu saboda amon muryar Alh. Audi da ya ji. A take jikinsa ya ɗauki rawa, har sai da wayar ta faɗi a ƙasa ta tarwatse. Cikin tsoro yake faɗawa Haj. Manga waye ya kira a lokacin da yake haɗa wayar cikin sauri tana ƙara watsewa. Karɓa ta yi ta haɗa masa ta kunna. Ya miƙo hannu zai karɓa ta tsare shi da idanuwanta masu tarin kwarjini da haiba.

 "Ka nutsu kai ba yaro bane. Idan kayi abinda zai sa ya zargi wani abu mu duka ne zamu ji a jikinmu. Na tabbata da Tauhidat ce ba zata yi haka ba saboda rainona ce."

 "Gori ki ke yi min?" Ya tambayeta a ƙoƙarinsa na sako wasa domin ya saita kansa. Wayar ce ta sake shigowa, ya sake ɗauka yana bashi haƙuri da cewa faɗuwa ta yi. Ƙorafi Alh. Audi ya fara yi masa na rashin zuwansa jajanta masa halin da gidansa yake ciki. Cike da dakiya don ya burge Haj. Manga, Shaheed ya ce, "jiya na dawo garin nayi tafiya ne tare da maiɗakina. Mahaifiyarta ce ba lafiya tun a can naji labari. Gani nayi abin yafi karfin waya shi yasa ban kira ba nace sai dai na zo. Yanzu ma dawowata kenan daga office ko zama banyi ba na zo ɗaukar matata zamu taho."

Kai Haj. Manga ta girgiza kawai. Irin wannan dogon sharhi babu ko jan numfashi da yake yi ba shi ne nutsuwar da take so daga gareshi ba.

 "Bana gida amma zaku sami Fanna. Yanzu muka rabu da Tauhida tazo duba Shamsu tana ta kuka."

Kalmar zagin da ta kusa suɓuce masa da yarbanci ya yi saurin daƙilewa, sannan ya nuna nasa alhinin na abinda ya sami Shamsun. Alh. Audi ya nuna jindaɗinsa sannan ya koma mitar ya akayi ya aurar da Tauhidat bai aiko masa da kati ba. Tun rasuwar mahaifinsa ya janye jiki daga gare shi amma ko sun ki ko sun so shi uba ne garesu.

 "Ya sunansa kuma aikin me yake yi?" Ya tambaya a zuwan shi fa uba ne dole a bishi.

 "Likita ne ɗan Kano." Ya amsa da sauri.

 "Bahaushe ne kenan? Nan da kwana biyu bayan Shamsu ya tashi zuwa asibiti kana ganin zai iya zuwa gaisheni? Ko yaya zan so nayi wani abu a matsayin uba ga ƴar marainiyar nan. Ka bar zuwa ta'aziyyar ku zo tare."

Shaheed amsawa ya yi tare da ban haƙuri ya kuma tabbatar masa da cewa zasu zo in sha Allahu. Fayyacewa Haj. Manga yadda suka yi ya yi ta ce kada ya damu, amsarsa kawai take jira game da wanda ya zaɓawa ƙanwarsa. Ya san wanda ya kamata ya zaɓa, amma duk da haka ya ce ta yi masa haƙuri suje gidan ya gana da ita. Bata ƙi ta tasa ba ta ce su shirya nan da dare su taho. Sai ya nuna mata baya son ya bar gidansa zasu zame mata ƙarin nauyi. Da yaga ta matsa sai ya amince amma na ranar kawai. Washegari zasu dawo gidansu shi da yaran sai Tauhidat ta zauna a can tare da Aidan.

Bayan fitarta haƙuri ya bawa Sariat akan abinda ya yi mata sannan suka fara haɗa kayansu. Ita kuma Haj. Manga wurin Susu ta tafi cikin sa a babu ɓata lokaci aka fito da ita. Tana son tambayarta game da yaushe ne ta san cewa Shamsu ya saki Tauhidat amma wani ɗan sanda ya tsaya musu a ka. Yana cikin wadanda Alh. Audi ya biya suna fada masa shige da ficen da ake yi a wurin Susu. Maimakon ta faɗi abinda ya kawota sai ta hau ta da faɗan akan me za ta haɗa baki da maƙiyanta ta ce tare da Jamal suka saci kuɗi. Susu tana ƙoƙarin kare kanta Haj. Manga ta tura mata wayarta gabanta.

 "Duba wannan list ɗin ance duka accounts ɗin da ki ke buɗewa a wasu ƙasashen ne ko nayi ƙarya? Jamal kuwa ko lokacin da ya yi karatu ban yarda ya buɗe account ba. Duk abinda zan tura masa ta hannun yayansa yake tafiya."

Idanu Susu ta tsurawa wayar ta karanto abinda Haj. Manga ta rubuta kamar haka.

 (Tun yaushe Shamsu ya saki Tauhidat? Ki rantse min ya taba shiga ɗakinta ko sharri ki ka yi musu? Zan taimaka miki da neman Aidan idan kin faɗi gaskiya)

Tana gama karantawa ta tura mata wayar cikin zafin rai. Sannan ta soma ɗaga murya itama tana masifa.

"Wallahi tun a ranar da Shamsu ya fara kaini gidan na sani."

Sai ta dan kifta idanu, "na san cewa bakya ƙaunata Hajiya amma kada haka ya zama dalilin da zai sa kiyi min sharri. Abu na biyu kuma da ki ka tambaya shi ma ƙarya ne. Don Allah ni dai ki taimaka min ko Aidan ne ki nemo."

'Da wayonki ashe', cewar Haj. Manga a zuci sannan ta miƙe tsaye.

"Banyi alƙawarin fitar dake daga nan ba amma zanyi bakin ƙoƙarina in ga cewa gaskiya ta yi halinta."

Daga haka ta fice ɗan sandan na biye da ita. Susu kuwa murmushin jindaɗi ta yi saboda a iya zamansu idan da akwai abinda ta karanta dangane da ita bai wuce ƙiyayyarta ga mijinta da kuma kasancewarta mutum kaifi ɗaya. Tunda ta ce za ta nemo mata Aidan ta yarda za ta yi. Sai yanzu ma ta gane idan tana son ta tsira ya zama dole ta haɗa kai da ita. Tunda aka sako Jamal a cikin lamarin za ta yi abinda ya dace domin bayyana gaskiyarsa.

***

Maigadin gidan ko sunanta bai tambaya ba ya buɗe mata gate cikin girmamawa. Bayan ta yi parking ta fito ya zagayo da sauri suka gaisa sannan ya yi mata jagoranci zuwa falon gidan.

 "Ki jirata a nan tana hanya. Sai dai babu masu aiki tukunna ta ce idan kina jin yunwa ki shiga kitchen."

Godiya ta yi masa ta juya ya fita. Sai a lokacin ta ɗaga kai ta ƙarewa tamfatsetsen falon girma. Ba sai an faɗa ba komai na gidan sabo ne hatta fenti. Ya yi kyau sosai amma hankalinta bai wani kwanta ba. A iya saninta Haj. Manga ta dena sonta tun bayan aurenta da Shamsu. Ga kuma tsoron kowane lokaci asirinta zai iya tonuwa na ƙaryar aure, Alh. Audi yaje ya ƙaƙaba mata ɗansa. Yanzu ba Shamsun take gudu ba kamar yadda take tsoron mahaifinsa. Ta yi nisa cikin tunanin abubuwan da suke faruwa a cikin ƴan kwanakin nan da suka sha kanta taji wani ƙamshi ya ziyarci hancinta. Da sauri ta tashi daga kan kujerar ta juya baya inda take jin ƙamshin. Jamal ta gani tsaye jikin wata ƙofa yana ta zuba mata murmushin nan nasa. Ya zama babban mutum ba kamar haɗuwarsu ta ƙarshe ba. Ɗaure fuska ta yi tamau, don bata manta zafafan kalamansa gareta ba ranar da aka yi mata sharri.

"Nanna nake jira."

Ta ce a gimtse bayan ta koma ta zauna ta juya masa baya. Dariya ta bashi ya zauna a kujerar da take kallon ɓangaren da ta zauna sai ta sake juyawa. Sunyi haka ya kai sau biyar ta gaji ta juyo rai a ɓace,

"Wai meye ne?"

Marairaicewa ya yi, "haba ƙanwata fushi shekara tara ke kuwa baki gaji ba?"

"Ka kalli idona a gaban mutane sun fi biyar ka ce wai ni, ni...ni" kasa ƙarasawa ta yi sai kuka da ya ƙwace mata. Yana bata haƙuri tana cigaba da mita cikin kuka,"na zata ko gaske ne kai ne mutum na farko da zai rufa min asiri."

Bai fasa bata haƙurin ba ya ce, "Lokacin ma dole ce ƙanwata."

"Haka za ka ce mana. Kuma da Nanna ta dena kulani ko ka bata haƙuri. Dama can baka wani damu dani ba sai kawai kaima ka shareni."

 "Ki tsaya kiji ba yadda ki ke zato bane."

Bata yi shiru ba ta dinga ƙirgo masa laifukansa ɗaya bayan ɗaya. Idan ya fara kawo hujjar wanke kansa bata bari ya gama sai ta karanto wani. Suna wannan diramar Nanna na bakin ƙofa tana kallonsu tana murmushi. Sai da Jamal ya kula ta ɗan sauko ya dafe kumatunsa ya ce,

"Idan kin gama naki kada ki manta a bainan nasi ki ka ɗaukeni da mari." Tauhidat ta tuntsire da dariya yana faɗa mata wai jinyar sati guda ya yi.

 "Kumatuna fa kamar burodi bugun ƙato."

Wata dariyar ta taho mata ta toshe baki suna yi tare. Basu kula da Haj. Manga ba sai ganinta suka yi a tsakiyarsu. Nan da nan Tauhidat ta ɗauke wuta kada ta yi laifi. Kanta a ƙasa ta zamo daga kan kujerar za gaisheta sai jin hannuwanta ta yi a kafaɗunta. Tayar da ita Haj. Manga ta yi, ta yi mata kallo ɗaya kafin ta ware hannuwanta ta rungumeta. Kuka suka saka a tare Jamal na ɗaukarsu hoto. Haj. Manga ce ta fara ɗago kai ta share mata hawayenta

"Welcome home Tauhidana" Ta sake rungumarta.

"Allah dai Ya tsinewa mai raba tsakanin masoya. Ji wannan irin ƙauna sai ku sani kuka" cewar Jamal.

Ai kuwa ya yi nasarar sanyasu dariyar da ba shiri. Sai bayan sunyi sallar la'asar a sama ɗakin Haj. Manga sannan suka zauna ta warware mata komai harda zuwanta gidan Shaheed. Zancen Arƙam ne kawai bata kawo ba tana jiran taji shawarar da zai yanke. Sabon kuka Tauhidat ta sha da taji akwai alamar zargin Alh. Audi akan rasuwar mahaifinta.

 "Na ji komai dangane da aurenki da ya bayar amma ban san me Alhaji ya faɗa masa a sirrance ba da ya yi sanadiyar tayar masa da hankali haka."

Da ƙyar ta samu Tauhidat ta yi shiru sannan suka sauka ƙasa ta nuna mata ko ina a gidan. Wata ƙofa a cikin falon da take kalon wadda Jamal ya fito ɗazu Haj. Manga ta nuna mata.

 "Nan ne ɗakinki amma sai nan gaba zaki dawo idan komai ya tafi daidai."

Tamkar wata mage haka ta naniƙewa Haj. Manga cikin shagwaɓa ta ce, "Nanna ba ɗaki ɗaya zamu dinga kwana ba?"

"Ai na daɗe da yayeki sai kin kawo min jikoki sa tayani kwana."

Kunya taji har za ta gudu sai kuma ta faɗa mata yadda suka yi da Alh. Audi akan maganar auren Shamsu. Kwantar mata da hankali Nannanta ta yi ta ce ta bar komai a hannunta. Ana magariba su Shaheed suka iso gidan. Yaransa uku Yomi (Abayomi), Latifat da Muhammad sai kuma cikin na huɗu da Sariat take dashi.

Sariat na tare da yaran suna wasa a kusa da Aidan ga Jamal a gefe yana mata surutu su kuma suka koma gefe suna tattaunawa. A bayyane yake garesu cewa Jamal da Susu basu yi sata ba tunda sun san waye Alh. Audi. Abinda ya shafe tunaninsu shi ne abinda Susu ta faɗa game da mijinta. Sun barwa Tauhidat ta yi aikinta dai taje su sake magana sosai. Daga nan kuma Shaheed ya sako zancen alaƙarta da Arƙam ta baya. Kallon Haj. Manga kawai ta yi cike da kunya ta tashi ta bar wurin.

"Ga amsarka nan Shaheed" cewar Haj. Manga tana ƴar dariya "bata tsaya ta ji me zaka ce ba ma ta tashi."

"Gobe nake so a ɗaura auren Nanna." Shaheed ya ce yana kallon saitin inda Tauhida ta zauna kusa da iyalinsa,"ina tsoron kada ya gane ƙarya nayi masa ɗazu kafin goben muji ya kuma aura mata ɗansa."

Zaman Tauhidat a wurinsu Jamal ba jimawa ya tashi ya shige ɗaki. Cike da zumuɗi ya kira Arƙam ya shaida masa cewa ta dawo gidansu. Abu na farko da ya tambayeshi shi ne ina mijinta.

 "Ɗan iska ashe ya saketa tun ranar da aka sanar dashi auren kafin rasuwar Baffa."

 "I am not following (ban fahimta ba)." Cewar Arƙam yana jin wani abu na yi masa yawo a jiki. Dalla-dalla karatun 'yan koyo haka Jamal ya labarta masa yadda ta kasance da auren nata. Cikin wani irin yanayi Arƙam ya ce,

 "So kana nufin for the past 9 years da kai da Nanna da ita ma kun san cewa bata da aure?"

 "Ƙwarai kuwa. Nanna ce ta hana ni faɗa maka saboda a barta ta yi karatu."  Ya amsa masa da son burgewa.

 "Tayi karatun yanzu ko?"

Wannan karon a daƙile ya yi maganar sai da Jamal ya ɗan sha jinin jikinsa. A sanyaye ya iya bashi amsa da cewa ta gama har ta fara aiki. Bai sake sako zancenta ba saboda yadda zuciyarsa ke bugawa da ɓacin rai ya ce masa gobe ya zo airport ɗaukarsa da wuri don baya son jira.

 "Jamal over-sabi ka shiga uku" Inji Jamal yana dukan bakinsa bayan sun yi sallama. Da jin amsar Arƙam ya san cewa ransa ya ɓaci. Tausayin kansa ne ya kama shi ya ce, "ban ga laifinka bro, kai da na yiwa gata na fada maka ban san yadda babarka za ta yi dani ba gobe idan ka iso kana cika kana batsewa."

***

Ɗaya da rabi na rana motoci uku suka shigo gidan Haj. Manga. Mota biyu Dada ce da ƴaƴanta gabaɗayansu sai kuma guda ɗaya ta Haji Lawalli da matansa biyu. Dada ta ƙara tsufa don ma ta matsa sai tazo ne. Sun zo jajanta abinda ya sami Jamal ne sai kuma aiwatar da abinda suka zanta da Haj. Manga a waya a daren jiya. Dada har kuka ta yi da taga Jamal duk da babu abinda aka yi masa a ofishin ƴan sandan. Basu jima ba kafin la'asar sai ga mutan Maiduguri harda Umma. Gida ya cika ba masaka tsinke.

 

Duka mazan tare suka tafi masallacin jikin makaranta bayan sun idar da sallar la'asar Shaheed ya bada auren Barr. Oluwatosin Tauhidat Abayomi ga Dr. Arƙam Ibrahim Karam wanda Haji Lawalli ya karɓa masa bayan ya biya sadaki naira dubu ɗari lakadan. Ƴaƴan Dada da na Baffa da abokan aikin Shaheed ne suka zama shaidu yayin da limamin masallacin ya shafa Fatiha. Bai iya faɗawa ƴan uwansu ba saboda saurin da suke yi ayi ayi auren. Ya tanadi dogon bayanin ban haƙuri idan ƙura ta lafa sun je gida.

Lokacin da Haji  Lawalli ya miƙo sadakin Jamal ne ya fara karɓa ya ce idan da kara ai shi ne waliyin Tauhidat. Sai da kowa ya dara aka fito ana taya juna murna. Shaheed dai don farinciki ji yayi kamar an ɗauke dutse daga zuciyarsa. Tun jiya hankalinsa bai kwanta ba saboda tsoron kada ya tashi daga bacci yaji mummunan labari ya kuma afkawa ƴar uwarsa. Da gudu Jamal ya koma gida ya rike hanci yana buga ayiririiii. Nan matar Kashim ta karɓe tana yi Umma ta fito daga daki tace bata iya ba bari ta koya musu. Wato tana karkace baki da Dada ta amsa suka ɗauka tare sai da duka bakin da Nanna ta tara suka firfito falo ana ta murna. Aidan ne kawai take ɓoyo a wani ɗaki kusa da nata da ta cewa mutane store ne. Tauhidat na ciki ta gama bashi abinci ta leƙo ta sama za ta tambayi me ya faru sai ji tayi Anti Nana ta riƙota zuwa ƙasa. Bata ajiyeta ko ina ba sai a jikin Nannanta. Yau abinda basu saba ba suka gani wato matsananciyar kunya daga Haj. Manga harda rufe fuska da laffayarta. Abin sai ya bawa Tauhidat tsoro tana kallonsu tana kallonta.

 "Nanna an gano gaskiyar Jamal ne?"

Ta tambaya don shi take ganin zai sa kowa murna haka. Shaheed ne ya bata amsa da cewa,

"In sha Allah wannan ranar ma zamu gani amma yau nayi amfani da matsayina na zaɓa miki abinda nake fatan ya zama alkhairi da kariya a gareki."

Jikinta ne ya yi sanyi da Haj. Manga ta kama hannuwanta a gaban kowa ta ce, "a gaban iyaye da ƴan uwana na baki amanar ɗan uwanki yayan Jamal. Idan ya iso gida a gabansu zan bashi taki amanar. Ki shirya direba ya kaiki ku ɗauko shi ya kusa sauka. Saboda idan aka ga Jamal a hanyar airport za a iya zaton guduwa zai yi." Hannuwanta biyu tasa ta riƙe fuskar Tauhidan yadda ta kanyi wasu lokutan "Allah Yasa hukuncinmu bai zama karan tsaye a rayuwarki ba."

Kuka Tauhidat ta fashe dashi ta fada jikinta. Maimakon ta bata haƙuri sai ta biye mata. Sariat ce tazo ta rabasu tana cewa Tauhidat taje ta shirya kada su isa a makare. Ɗakin Haj. Manga suka koma inda akwatin da suka taho mata dashi yake na kaya. Tana zaune jikinta na rawa ta gaza gama fahimtar yanayin da ta shiga game da auren. Sariat ta buɗe akwatin tana cewa da ta san haka lamari zai kasance da ta ɗauko mata kaya masu kyau sosai.

 "Ki gode Allah Tauhidat, ban taɓa ganin mutum mai rike amana da soyayya ta gaskiya ga wanda ba jininsa ba irin Haj. Manga. Bata sati bata kirani don jin lafiyarki ba. Idan Allah Yasa ɗan nata ya karɓi aurenku kiyi iya ƙoƙarinki ki fitar damu kunyarta."

Murmushin dole Tauhidat ta ƙaƙalo, "in sha Allah Agent Anti Sariat. Gaskiya kin ƙware a iya riƙe sirri kema. Ban taɓa zargin komai ba."

Doguwar riga mai faɗi daga ciki har kasa amma ta kamata daga saman ta wani hadadden material ta bata ta saka tana dariya, "don baki ganni bane jiya da yayanki ya yi min ƙamshin mutuwa."

Kalar material din sky da navy blue ne. Santsinsa yasa bata iya ɗaura ɗankwalin ba sai ta yafa wani lallausan mayafi kamar auduga sky blue saboda kalarsa ne mafi ƙarancin adon kayan. Har ta gama shiri Sariat na yaba yadda ta yi kyau ko don amarya ce. Jikinta babu wani ƙwari sai tarin zulumin yadda za ta fuskanci Arƙam. A son ranta ta zauna a gida amma Sariat ta sanar da ita cewa dole ce fitarta saboda Alh. Audi yana hanya kamar yadda ya kira ya sanar da Haj. Manga cewa zai zo.

Flat ɗin takalmi fari da purse ta ɗauka ta fito daga ɗakin amma ta kasa sauka sai da Haj. Manga ta hawo da kanta ta fitar da ita waje. A bayan mota ta zauna kamar ruwa ya cinyeta tana zancen zuci. Basu fita daga layin ba sai ga jerin gwanon motocin Alh. Audi sun tunkaro gidan. Ƙasa ta yi da kanta da sauri suka wuce zuga guda. Motocin da ya gani a cikin gidan da aka buɗe musu gate wanda suka sa dole su sai dai suyi packing a waje yake mamaki. Yana da labarin zuwan Dada don musamman zuwan nasa saboda ita ne a yau amma sauran motocin fa? Da suka shiga harabar gidan shi da Alh. Ari ya kasa yin shiru sai da ya ce masa me akeyi a gidan ne haka?

 "Ina zan sani Alhaji? Mu shiga ciki dai mu gani."

An tarbesu kadaran kadahan sannan kowa ya watse aka bar Umma da Dada sai Haj. Manga da kuma Alh. Audi da wazirinsa. Sake gaishe dasu Umma ya yi sannan ya bige da tambayar ko lafiya yaga jama'a da yawa a gidan.

 "Jikana ake zargin ya yi sata irin wadda hankali ba zai ɗauka ba kaga kuwa zuwa ya zama dole" Umma ta bashi amsa fuska a haɗe.

Sunkuyar da kai ya yi cikin sigar munafunci ya ce, "Ayi haƙuri komai zai daidaita don na ɗaukar musu lawyer. Nima fin ƙarfi aka yi min sauran manyan masu hannun jari da abin ya shafa ne suka kai maganar wurin ƴan sanda."

 "Uhmm" ta ce tana taɓe baki.

Dama ya tsani duk wani makusancin Baffa bare ma matarsa shi yasa ya kawar da kansa daga gareta ya fuskanci Dada. Ƙarar Haj. Manga ya kawo mata akan cewa ta gina gida kuma ta tare batare da sani ko izininsa ba. Idan akan abinda ya faru da Jamal ne kada ta manta cewa shi ma ɗansa ne kuma zai yi bakin ƙoƙarinsa wurin ganin cewa babu abinda ya same shi.

 "Audi"

 "Naam Dada" ya amsa yana sake kwantar da kai.

 "Ka sakar min Hafsatu tun kafin nima na shigar da ƙara akanka."

Da sauri ya kalleta idanunsa, sun ƙanƙance da ɓacin rai. Oga ya faɗa masa cewa duk abinda ya faɗawa Dada da ita kanta Haj. Mangan idan yazo ba zasu iya yi masa musu ba. To me yake faruwa haka?

 "Dada ke da zaki yi mata faɗa saboda na san tana jin maganarki sai ki nemi raba auren sunna?"

Shewa Umma ta yi ta tashi daga falon da bata da juriyar ganin takaici. Ba ƙaramin aikinta bane ta zazzaga masa masifa. Sai dai tashinta bai dame shi ba kamar kallon da Dada ta yi masa kafin ta ce, "kafin a gama shari'ar Jamal nima zan shigar da tawa ƙarar saboda haka ka sakar min ƴa kawai kada dukan ya zame maka biyu."

Bayan Umma tabi ya rage Haj. Manga da Alh. Audi da maganganun Dada suka ɗaure musu kai su duka. A kwanakin nan Dada tana yawan tuna batun gadon ɗanta sai dai kafin ta faɗawa kowa tunanin ke ɓacewa. Da haka zuciyarta ta amince da cewa lallai akwai wani dalili dake kawo mata mantuwar wanda baya rasa nasaba da Alh. Audin. Tashi ya yi kamar zai kifa, ko magana bai yi mata ba ya fita a fusace. Tun kafin ya shiga mota yake dannawa Oga kira yana jin kamar komai nashi ya juye a baibai.

***

Saura minti goma jirgin ya sauka Arƙam ya sake kallon agogon hannunsa yana kiyasta mintunan da suka rage ya sake saka Tauhidat a idanunsa bayan shekara goma. Jiya da maganganun Jamal ya kwana kuma ba haƙura ya yi ba da barinsa cikin duhu da suka yi ba amma kewarta ta sake dawo masa da ƙarfinta. Ji yake kamar ya karɓi jirgin ya ƙara masa sauri.

 'Allah Yasa babu nisa tsakanin airport da gidan.'

Ya cewa kansa shi kaɗai. Sai kuma ya ɗanyi tsaki. Idan ma da nisa ina ruwansa? Ba kulata zai yi ba tunda boko ya fishi taje ta yi ta boko shi ma zai yi hutunsa ne ya koma bakin aikinsa. Yaƙi sosai yake yi da zuciyarsa akan Tauhidat har jirgin ya sauke tayoyinsa a filin jirgi na Nnamdi Azikiwe dake birnin tarayya ƙarfe takwas daidai na dare. Zuciyarsa sai da ta buga yaji wata zazzafar ƙwalla ta taru a idanunsa. Jakarsa ya ɗauko ya fito sanye da rigar da yafi sakawa wato turtle-neck top mai dogon hannu. Pale yellow ce ya ɗora navy blue ɗin blazer da wandonta ya yi matuƙar kyau. Da sauri sauri ya dinga saukowa daga benen jirgin yana shaƙar iskar da ya manta daɗinta. Murmushi ne ɗauke a saman fuskarsa har ya isa wurin immigration aka gama cike-cike saboda passport ɗinsa ba na Nigeria bane. Daga nan ya ɗauko sauran akwatunan kayansa guda biyu aka ɗora kan trolley ya fito.

"Innalillahi wa inna ilaihi raji'un."

Tuhidat ta ce a hankali domin kafin ya gama fitowa idanunta suka sauka a kansa. Bugun zuciyarta ne ya ƙaru taji daɗaɗɗiyar soyayyar da gudun ɓatawa Nanna rai yasa ta yi ta dako da binneta a rai ta yunƙuro mata gabaɗaya. Gani take kamar a mafarki wai Arƙam ne taku kalilan a tsakaninsu. Waige waigensa yake yi saboda duk a zatonsa Jamal ne zai zo ɗaukarsa. Juyarwa da zai yi idanunsa da na Tauhidat suka sarƙe cikin na juna. Tamkar duniyar ta tsaya cak haka suka kasance suna musayar kallo da saƙwanni ta ido amma an rasa mai motsawa. So yake ta matso gareshi, ya san ba matarsa bace. Amma ko yaya ta ɗaga ƙafa ta ƙara rage tazarar dake tsakaninsu zai iya rage masa wutar soyayyar dake cin zuciyarsa da kuma sauƙaƙa masa fushinsa. Ace shekara goma a banza suka tafi tsakaninsu bayan babu shamakin da ya haramta musu kasancewa ma'aurata.

Ita ma tsayuwarta jira take ya ƙaraso. Kunya take ji da nauyi sannan bata manta cewa ɗazu ɗazun nan aka ɗaura musu aure ba. Sun rabu a airport ɗin Jidda cike da damuwar rabuwa da juna gashi sai bayan shekara goma suka sake haɗuwa. Maganar da ya faɗa mata kafin su bar Makka ce ta faɗo mata da yace yana ganin idan ya kuskura ya bar ƙasar bai aureta ba kamar wani abu zai faru. Ashe hasaahensa gaskiya ne. Daga inda yake tsaye yana kallon lokacin da launin idanunta ya sauya, ƙwalla ta taru har ta zubo a duka idanun biyu. So yake ya rungumeta amma dole ya dakatar da kansa.

Kamar daga sama muryar direban da ya kawota ta doki kunnenta inda yake tambayarta ko bata ga wanda suka zo ɗauka ba. Arƙam na kallo ta share hawayen da ya zubo akan kyakkyawar fuskarta sannan ta yi masa wannan tsadadden murmushin da bai taɓa mantawa ba.

 "Gashi nan karɓo jakarsa mu tafi"

Yaji tace har sai da muryar da ta haifar masa da kasala da miƙewar tsigar jiki. Kamar mai ɗaga dutse haka ya ɗago ƙafafunsa ya karaso inda suke. Direban yana yi masa barka da zuwa amma ya kasa amsawa sai idanu da ya tsare Tauhidat dasu. Sauke nata idon yaga za ta yi da sauri ya ƙarasa gab da ita ya tsaya.

 "Don't please! Look at me Cuddles." Ya umarceta.

Ita ya bari da tashin tsigar jikin harda rawa ma gabaɗaya, ta dago a hankali amma ta kasa ƙarasa kaiwa ga nasa idanun. Yana nan da wannan tsayin kamar wanda ake ja yasa mutum ya ji ya sake ƙanƙancewa a gabansa. Da tattausan muryar nan tasa ma'abociyar sanyi da daɗin sauraro ya ce,

 "Ban san me nake jira ba amma for the past 10 years ban taɓa canja layi ba saboda ke. You should have called ko sau ɗaya ne."

Buɗe baki ta yi duk da bata san me za ta ce ba amma tana son kare kanta. Ko kalma ɗaya bata furta ba ya ɗaga mata hannu.

 "Save it, you never cared."

Abubuwa da yawa ne suka cushe mata a lokacin. Tana son yin kuka. Tana son bashi haƙuri. Tana son yi masa bayani amma duka bai ma tsaya ba yabi bayan direban suka tafi wurin motar. Bin bayansu tayi jiki a sanyaye har suka isa bakin motar aka fara zuba kayansa a baya. Tana tsaye a jikin ƙofa bata buɗe ba sai jin alamun tsayuwarsa ta yi a bayanta. Hannunsa ya zuro ta gefenta don neman magana zai buɗe ƙofar inda take tsaye. Ɗan baya ta yi don bashi wuri ya buɗe ƙofar sosai taji saura ƙiris ta haɗe da jikinsa. Dakatawa ta yi a inda take don kada ta yi laifi tunda ta kula da rigima ya iso ƙasar. Kansa ya duƙar wurin kunnenta ya shaƙi wani ƙamshi mai sanyi da ratsa zuciya. Kasa daurewa ya yi bai san lokacin da ya ce,

 "I missed you so much Cuddles"

Ya ja numfashi a hankali sannan ya ƙara da, "I wish. I wish I can..."

Juyowa ta yi wanda ya yi daidai da barinsa wurin ya buɗe gaba ya shige abinsa.

 'I wish i can hug you this minute (ina ma zan iya rungumeki yanzu)' ya ƙarasa zancen da ya fara yi mata a zuci. Daga shi har ita babu wanda ya sake magana har suka isa gida inda iyaye da kakanni suka fito tarbarsa cike da murna.

[2/23, 7:34 PM] Nasma: "Kawu are you ok?"

Arƙam ya matsa kusa dashi yana ɗan bubbuga masa baya. To a tsaye yake kamar sanda ya kasa komai. Buɗe baki ya yi zai yi magana amma ya kasa cewa komai. Hasalima sai murɗawa da cikinsa yake yi. Fanna da Alh. Ari duk sun miƙe tsaye suna ta cewa Alhaji, Alhaji amma baya jinsu bare ya iya amsawa. Duk inda hannun Arƙam ya taɓa a jikinsa ji yake kamar harshen ita ce ne mai ci da wuta. Shi kuma dan shaƙiyanci bai bar buga masa bayan ba, yana mai bayyana damuwa sosai ya ce da Tauhidat,

"Cuddles get him a glass of water."

Kamar ta tsaya ta gani ko daga nan zai ƙarasa ya haɗiyi zuciya kowa ya huta, sai dai ta tafi ta ɗebo a dispencer. Kofin ya saka masa a baki ya kuwa shanye ruwan. Yana dawowa hayyacinsa ya yi saurin gyara yanayinsa daga firgici zuwa farinciki. Nan ya shiga matso ƙwallar dole yana bin jikin Arƙam yana shafawa sannan ya ɗaga hannuwa sama.

 "Allah nagode Maka. Ashe zan sake saka babban ɗana a idanuna kafin na mutu? Alh. Ari ka tayani murna. Arƙam ya dawo garemu" ya ce da amininsa sannan ya sake riƙoshi ya ɗan ɓata rai "Yaushe ka dawo? Ina ka zauna tsahon shekarun nan munata nemanka ni da mahaifiyarka? Ka san irin damuwar da ka sanyamu a ciki kuwa?"

 "Ni fa kun sakani a duhu" Cewar Fanna "wai kana nufin ɗan wajen Hajiya ne da ake nema? Kodayake ga kama nan amma da gaske shi ne?"

 "Shi ne Anti" Tauhidat ta bata amsa da murmushi. Alh. Ari zama ya yi, jikinsa babu inda ba ya rawa saboda tsoro. Yadda abubuwa suke tunkaro Alh. Audi yanzu anya babu sa hannun Oga kuwa? Idan kuwa hasashensa gaskiya ne to kashinsa shi ma ya kusa bushewa.

Fanna sai murna kamar ta taɓa ganinsa ta dawo kusa dashi ta tsaya, "sannu da zuwa Arƙam. Ni sunana Fanna, antinka ce don bana ce kishiyar Hajiya ba. Muna zamanmu lafiya da ita."

Ta gama tambayarsa karatu ko aiki yake sannan ta ce, "Allah Sarki zuwa ka yi saboda abinda ya sami Jamal ko? Ni fa ina ganin idan an tsananta bincike za a gano wannan shegiyar ita kaɗai ta yi komai. Yarinyar bata da mutumci ko kaɗan. Kuɗi ne kawai a gabanta."

Haushi ta bawa Alh. Audi ya hau ta da faɗa, "To uwar karaɗi. Shegen baki sai zuba yake kamar ana tatsa nonon tinkiya. Kin haɗa kan ƴaƴanki kun fita ko sai na saɓa miki? Ɗana ya dawo hankalinki bai baki cewa ki bamu wuri mu zanta ba."

Kallo suka bishi da shi, yadda yake diri kamar mahaukacin kare. Sai abin ya so bata, mamaki haɗe da dariya. Amma inkiyar da mahaifinta ya yi mata yasa ita da ƴan matanta Kulsum da Aimana da sauri suka tashi zasu fita. Arƙam ya kira yaran. Sunayensu ya tambaya suka faɗa masa a ɗarare saboda kallon da Alh. Ari yake jefa musu. Da fara'arsa saboda daga su har mahaifiyarsu yaji tausayinsu na raɓar Alh. Audi ya zura hannu a aljihu ya ɗauko kuɗin da suka kasance dala, wanda yana da yaƙinin idan aka canjasu anan suna da ɗan kauri, domin be kai ga yin canji ba. Hannun Aimana ya kama yana murmushi, ya damƙa mata wai su sha sweet.

"Harda wahala haka?" cewar Fanna ta karɓe kuɗin ta bishi da godiya.

Kafin su fita daga falon ta ƙiyasta nawa ne, saboda kuɗi da canji ba baƙinsu bane. A take ta juya darajarsu a kuɗin Nigeria. Ba ƙananan kuɗi bane kuwa. Sake juyawa ta yi ta kalli Arƙam tana jinjina masa da taya  Haj. Manga murnar danta ba a tsiyace ya dawo ba. Sai da suka fita ne Alh. Audi ya dena kukan gulmar ya tambayeshi yaushe ya iso kasar ya bashi amsa.

Dariyar farinciki ya yi iya leɓe yana neman ƙarin bayani domin kwanciyar hankalinsa, "tsabar ruɗewar ganinka fa da ka yi magana sai ji na yi kamar ka ce Arƙam mijin Tauhida." Ya fuskanci Shaheed "ina mijin nata?"

Haɗa baki Alh. Ari da Shaheed suka yi wurin bashi amsar cewa haka Arƙam ɗin ya ce. Zancen ya sake dukansa a karo na biyu da ƙyar ya iya ɓoye ɓacin ransa da wata irin dariya mara fasali.

 "Wannan shi ake kira dakan ɗaka, shiƙar ɗaka. To amma dama kunsan juna ne ko haɗaku aka yi?"

 "She is my first love."

Arƙam ya bashi amsa yana yi mata wani irin kallo with so much adoration. Kamo hannunta ya yi yana murzawa amma tashin hankalin da take gani a idanun Alh. Audi yasa ta kasa hana shi kamar yadda ta yi niyya. Ganin irin kallon da take masa sai ya soma faɗan rashin sanar dashi auren nasu tunda shi uba ne a garesu duka musamman Arƙam. So yake kawai ya buɗe ido ya dena ganinsu a gabansa, ko ya sami yin tunanin mafita. Koda kuwa samun damar yin magana da Oga ne, amma ba ya son nuna zahirinsa. Dukkansu suka haɗa baki wurin bashi haƙuri, kamar ba zai haƙura ba da farko shi a dole anyi masa laifi. Daga baya kuma ya ce,

 "Haj. Manga ta san kun yi auren kuwa? Shekara da shekaru tana fushi da marayun yaran nan ba gaira babu dalili." Ya nuna Shaheed da Tauhidat  "Idan kuna so nayi mata magana don kada ta kawo muku matsala a gaba kada ku ɓoye min."

 "Wane maƙaryacin ne ya faɗa maka haka Alhaji?" Shaheed ya faɗa harda zaro idanu wai shi mamaki "bamu taɓa rabuwa da ita ba. Aikin da nake yi ma ita ta sama min kuma yanzu ma haka Tauhidat tana gidanta. Babu wata matsala kada ka damu don Allah."

Banda Alh. Ari ya yi saurin danne masa hannu da tashi zai yi ya shaƙe masa wuya. Shi suka rainawa hankali tsahon lokaci yana ganin ya yi nasara ashe sakarai suka mayar dashi. Bai kuma iya cewa komai ba sai yaƙe. Alh. Ari ne uban gulma ya tambayi taron me suka yi jiya aka yi sa a Tauhidat ta bada amsa daidai da ta Umma cewa jaje suka zo. Ta ƙara da cewa gobe kafin su koma zasu biyo domin yi masa ta'aziyya da jajen Shamsu. Da haka Arƙam ya miƙe tare da Tauhidat.

"Cuddles its getting late. Ki kaini na duba Shamsu ɗin."

Murya a shaƙe kamar ƙozon kwaɗo Alh. Audi ya ce musu ya riga ya bar ƙasar zuwa asibiti tun safe.

 "Yarinyar nan Suwaida kanta ta cuta ba ni ba. Da kaina na kira mahaifinta na faɗa masa abinda ya faru amma har yau babu wanda yazo. Tunda taƙi yarda ki karɓi case ɗinta kuma ita ta sani."

Murmushi ta yi kafin ta sakar masa bayanin da ya sa shi haɗe fuska har suka fita. Tunda ta fara cewa sun daidaita daga ita har Jamal sun amince ta zama lauyansu yaji zufa na keto masa. Da farko ya so amfani da ita ne don ya haɗasu su duka ukun ya kawar dasu sai ya ɓoye hakan a bayan shari'a. Mutum ɗaya ya ɗauka a matsayin lauyan Shamsu da kuma mai wakiltar kamfaninsu da aka yiwa sata. Yafi shekara ashirin yana aiki kuma da wuya ake kayar dashi. Tauhidat ba komai bace a kansa. Amma yanzu da tazo tare da Arƙam ɗin da duka su biyun Oga ya gargaɗe shi a kansu sai yake jin kamar ƙabarinsa ya tona da hannuwansa. Ihu sosai ya saka bayan fitarsu ya dinga bin kayan falon yana fasawa kamar sabon mahaukaci. Alh. Ari ma gefe ya koma don kada a haɗa dashi.

Daga waje suna jin ihunsa sai suka ji tsit. Su ukun duka dariya suka dinga yi musamman Shaheed lokacin da Arƙam ya tambaye shi ko Alh. Audi suma ya yi da suka ji shiru. Basu yarda sun ɓata lokaci a cikin gidan ba kowa ya shiga mota suka tafi. Shaheed gidan wani abokinsa zai wuce su kuma su tafi gida.

Tafiyar tasu yanzu babu sauri saboda cushewar hanya. Rediyo ta kunna tana neman tashar da zata bar musu saboda shirun ya yi yawa. Idanun Arƙam ke bibiyarta ko kunyar kada ta kama shi baya yi. Ɗazu a tafiya dayake tuƙi take sosai tafi dauriya. Yanzu kuwa sai ayi minti goma mota bata motsa ba. Ta rasa me ya kawo wannan tsaikon ake ta tafiyar hawainiya. Tana nata tunanin shi ma da yake kallonta ransa bai huta ba. Zuciyarsa ta kasa gaskata masa cewa Tauhidat ce a tare dashi kuma a matsayin matarsa ta sunna. Gani yake kamar idan ya ɗauke idanunsa daga gareta zai iya farkawa ya ga ashe jiya da yau duka a mafarki suka faru. Zai so hakan ta kasance a ɓangaren Jamal amma akan abinda ya shafi Tauhidat inama babu abinda ya taɓa rabasu. Kusan a tare suka buɗe baki da niyyar magana sai ta yi shiru ta bashi dama ya fara.

Kada kai ya yi "ladies first."

"Na bar maka."

"Ina bukatar simcard. I need to make an important call tonight (akwai wayar da zanyi mai mahimmamci a daren yau)." Haka kawai taji wani abu ya tokare mata wuya da ta yi tunanin ko mace zai kira. Daga zuwa a tunaninta ko hutawa bai yi ba yake zancen wani sim.

"Ka bari sai gobe, wannan hold up ɗin ban san yaushe zamu fita ba kuma ga yamma."

"Zan iya amfani da taki kafin goben?" Ya ɗauki wayarta yana juyawa a hannunsa. Hannunta ta miƙa masa tana kallon titi don bata ma son ta kalle shi tace ya bata abarta. Maimakon wayar sai ya ɗora nasa hannun a kai ya dan matsa.

"Meye na bata rai ba girlfriend ɗina zan kira ba." Duk yadda taso dannewa sai da murmushi ya subuce mata. Ɗauke kai ta yi ta basar kada yaga kamar ta wani damu dashi fiye da yadda shi yake nuna tasa damuwar.

"I don't believe you are jealous Cuddles (ban yarda kishi na kike yi ba). Shekara nawa kin kasa nema na ko sau ɗaya. Abinda kika yi bai yi min daɗi ba seriously."

Dama ta san sai ya yi wannan ƙorafin. A matse take su isa gida saboda a ganinta zancen ba na mota bane. Suna buƙatar zama sosai suyi magana ta fahimta. Sai da suka isa gida tace masa, "Ka ari wayar Jamal ko Nanna kayi important call ɗin sai muyi magana akan abinda ya faru a baya idan ka gama."

"Wayar tawa sai can dare around midnight so gara muyi maganar da wuri."

Kamar ta yi masa kuka ta fita daga motar bayan ta harare shi. Idan ba mace ba wa zai kira cikin dare? Fita ta yi ta leƙo da kanta kafin ta rufe ƙofar.

"Kuma ba zan zo ba, gobe zani office da wuri zan kwanta."

Ɗage gira ɗaya ya yi cikin halin ko in kula da fushinta bayan a ransa daɗi yake ji ya ce "Na fa san inda kike kwana."

"Idan Nanna ta kamaka babu ruwana."

Ta wuce tana ƙunƙuni. Sai da ta ɓacewa ganinsa ya bi bayanta. A can wurin dinning table ya hangota tare da Nanna da Jamal tana magana. Ji akayi sun bushe da dariya su biyun sauran mutanen falon suka ce dole ayi dasu, su dawo cikinsu aji labari da kyau. Zamansa ya yi ita kaɗai ke bada labarin harda zaro idanu yadda Alh. Audi ya yi lokacin da ya gane Arƙam. Komai nata yana burge shi. Babu abinda yafi masa daɗi kamar yadda take mu'amala da danginsa. Kowa yana nuna mata so kuma itama halayenta bai ga na kushewa ba.

Bayan sun yi sallah ne yake jin cewa washegari gidan zai watse. Umma da Dada ne kawai zasu rage sai kawunnansu biyu. Ɗaya daga Kano ɗaya daga Maiduguri. Jibi zasu tafi Abeokuta tare da Haj. Manga da Shaheed akan auren da aka ɗaura ba tare da sani ko izininsu ba. A take Arƙam ya ce zai bisu Haji Lawalli ya goyi baya. Gara aje dashi su san cewa da gaske yake zai riƙe musu ƴa. Gidan zai rage Tauhidat, Aidan da Jamal sai kuma sabuwar mai aikin da zata fara gobe.

Wurin takwas da rabi na dare Tauhidat ta tafi ɗakin baƙi matar Kashim za ta yi mata kitson bare-bari. Sai da ta wanke kan ta yi steaming tunda zuwa salon bai samu ba. Ta sha gyangyaɗi kafin a gama saboda yawansa da ƙanƙanta. Bai fi biyar ya rage a gama ba ta wartsake daga baccin. Su biyu ne ido biyu kowa ya yi kwanta. Lokaci ta duba ta sake ware ido don mamaki.

 "Anti shadaya fa ta wuce. Guda nawa ki ke yi?"

Anti Yakura ta yi dariya, "ban ƙirga ba amma anyi ɗari biyu ina jin. Kitson yafi kyau a irin wannan kan mai cika sosai. Ko gajiya bana yi saboda yana tafiya yadda nake so."

 "Anti tsifa fa" ta shafa kan tana tausayin kanta ranar da zai tsufa.

 "Mijinki aikin me yake yi, ba sai ya tsefe miki ba."

Shiru Tauhidat ta yi tana murmushi taji Anti Yakura ta ce, "gulmammu kuna so kuna kaiwa kasuwa. Leƙowarsa ɗakin nan ta yi huɗu kina bacci wai aron wayarki zai yi. An bashi amma ya ce kin rufeta. Shi ne yake ta mana sintiri ko kin farka kuma yaƙi yarda a tasheki ki bude masa."

Bata manta sun yi zancen waya ba amma ta zata zai karɓi ko ta Jamal ne shi yasa ta tafi kitson hankali kwance. Maganar da ya ce za suyi ce tasa ta so gujewa kitson Umma ta ce sai an gyara mata kai. Tana can tana tunanin ransa ya ɓaci ko bai ɓaci ba Anti Yakura tana yi mata zancen yadda zasu sha biki idan an gama case ɗin Jamal. Shaɗaya da ashirin aka gama kitson ta tashi jiki ya yi tsami. Godiya ta dinga yiwa Anti Yakura ita kuwa tana cewa yiwa kai ne. Sauri take taje tayi wanka ta samu ta kwanta saboda fitar safe gobe. Za ta fita Antin ta bata wata ƙaramar kwalba da bata fi girman ƙaramin yatsa ba mai kyau.

 "Ki dinga shafawa bayan kinyi wanka da daddare, da safe ko baki saka komai ba in kin yi wanka babu ke babu warin gumi. Kina iya sake sakawa amma fa idan ba zaki fita ba. Dan kaɗan za ki dinga shafawa domin ƙarfi ne dashi." Ta kwatanta mata kaɗan ɗin da yatsa.

Sabuwar godiya ta sake yi mata sannan ta fita. Ɗakin da suke kwana ita da Aidan taje. Da tunanin yadda za ta barshi shi kaɗai ta shirya tafiya kitson sai Dada ta shiga ɗakin. Yanzu kuma da ta hau bacci ta same shi suna yi shi da Haj. Manga. Murmushi ta yi tana ƙara yabonta a ranta. Tabbas cikakken musulmi shi ne wanda baya kama wani da laifin wani nasa. Dubi yadda take kaffa-kaffa da jikan Alh. Audi kamar ba shi ne babbar matsalarta a duniya yanzu ba. A hankali ta tasheta ta tafi ɗakinta ita kuma ta shiga wanka. Bayan ta shirya cikin doguwar rigar bacci ta gama ƴan shafe-shafenta ta ɗauko turaren tabi jikinta ta saka. Ƙamshinsa akwai daɗi sai lumshe idanu take a gaban madubi tana kallon kitsonta da suka kwanta yar-yar a kan kamar da inji aka ɗora shi. Alamun taɓa ƙofa taji ta tafi da sauri ta danneta don kada a ga Aidan.

"Wa. Waye?"

Ta ce daga jikin ƙofar tana kallon agogo. Shabiyun dare lokacin. Rawar da muryarta take yi yasa Arƙam murmushi, "matsoraciya. Buɗe min ko na buga da ƙarfi kowa ya tashi."

Maimakon hankalinta ya kwanta sai rawar jikinta ta ƙaru. Me kuma ya kawo shi a daren nan ta tambayi kanta. Da taga babu mai bata amsa sai ta ce ya jira tana zuwa. Kamar ya san abin lulluɓi take son ɗauka kafin ta buɗe masa ya murɗa hannun ƙofar ya shigo. Bata kai ga ɗaukar mayafin ba ya riƙota ta baya ta faɗo jikinsa gabaɗaya sauran kaɗan su kai ƙasa. Shi ya daidaita musu tsayuwa ya duƙar da kansa daidai wuyanta yana shaƙar humran da ta shafa. Magana ya yi mata a kunne wadda duk da kusancin tsayuwarsu ita kanta da ƙyar take iya jin me yake cewa. Tamkar daga bacci ya tashi muryarsa ke fita cikin wani irin salo mai ɗaukar hankali.

 "This is intoxicating (bugarwa), ina son ƙamshin sosai Cuddles." 

Tsabar ruɗewar da ta yi sai cewa ta yi, "yanzu aka bani idan kana so gashi can ka ɗauka."

Lips ɗinsa taji a kasan kunnenta ya dan ciza a hankali sannan ya ce, "Ba fa turarenki nake so ba Madam..."

 "To. To. Me kake so?" Ta tambayeshi gabanta na tsananta faɗuwa.

 "Kinfi kowa sani."

Yanayin maganarsa ne yasa tsoronsa ya kamata. Wani abu na kusanci makamancin haka bai taɓa haɗata da wani namiji ba idan ka cire ranar da Shamsu ya far mata a ɗaki. Da ya fuskanci a tsorace take sai ya zura hannuwansa ya rungumota sosai a jikinsa har lokacin tana kallon gabanta. Kwantar da kansa kawai ya yi a tsakanin wuyan nata yana jin nutsuwa da farincikin da bai taɓa tunanin samu ba.

Muryarta can ƙasa kamar mai tsoron magana ta ce,"ka cikani kada Aidan ya tashi."

Kasa haƙuri ya yi sai da ya bata peck a gefen haɓarta wanda ya ƙarasa firgita zuciyarta da tsoro da kunya. Da gangan ya ce su tafi ɗakinsa don yaji me za zata ce. Ɗif ta haɗiye abinda za ta sake faɗa gudun kada ta tunzura shi. A yadda suke a tsayen ya kama yatsanta ya zuro wayarta ta gabanta ya ɗora a kai. Dama lock ɗin mai sensor ne na yatsan mai ita. Yana ɗorawa wayar ta buɗe. Da yatsan nata dai ya danna wasu lambobi sannan ya saketa. Kamar jira take da sauri ta faɗa kan shimfiɗarta a gefen gadon ta duƙunƙune jikinta. Tana kwanciya Arƙam ya kashe fitilar ɗakin ya dawo inda take ya zauna jingine da gadon. Kanta ya ɗora a cinyarsa yana bin kitson layi layi yana shafawa har aka ɗauki wayar. Jikinta babu inda baya rawa don firgici da wani irin yanayi da bata taba kasancewa cikinsa ba. Ba jin abinda ake faɗa sosai take yi ba amma ta gane muryar namiji ce. Cikin duhun ta saki murmushi duk da halin da ya jefata a ciki. Shi din ma ya daure ne gudun kada ya karasa tasa raunanniyar zuciyar.

Da Director Zhang yake wayar. Shi ma ya tafi China jiya. Sun taɓa hira ya tambaye shi lafiyar duka patients ɗin da ya bari a Yemen sannan ya yi masa magana akan wani aiki da suka fara kafin ya taho. Duka hirar abinda ya shafi aikinsa ne. Kusan rabin awa suna tattaunawa sannan suka yi sallama. Gefen fuskarta ya shafa bayan ya gama ya kira sunanta a hankali,

"Cuddles."

Sake matse idanuwanta ta yi a zuwan bacci take harda dauke numfashi. Da wayar ya haska fuskarta yana kallon yadda take ta sake runtse ido.

"I can't leave without saying goodnight gashi kuma kinyi bacci." Zame kanta ya yi daga cinyarsa ya dora akan pillow yana cewa zai kwanta a kusa da ita saboda kada ta farka tace bai kyauta ba. Rasa inda zata saka kanta ta yi da taji ya kwanta a kusa da ita. Kunya ce ta yi masifar lulluɓeta kamar ta tsaga kasan ta bace. Da hannu daya ya tallafi kansa, daya hannun kuma ya cigaba da haske mata fuska. Ƙara hasken ya yi yadda zai dameta ai kuwa ta yi ta ɓata fuska yana murmushi. Basu fi minti biyar ba ta buɗe idanun tasa hannu ta ture wayar daga fuskarta.

Har kin gaji kenan." Arƙam ya ce yana dora wayar a bedside drawer.

"Ni ka tashi ka tafi."

"Cuddles am I nameless to you? (Bani da suna a wurinki?)" ya ce kamar yana fushi, "ina laifi ko Maigida ki dinga kirana." Ya faɗa yana nunata da yatsa, "kuma saura kiyi dariya."

Dariyar kuwa ta dinga yi ƙasa-ƙasa kamar ya zuguta. Cikin duhun ta kalli saitin inda yake ta ce "sorry D."

"Doctor? Darling? Dear? Dolo? Daskindariɗi?"

Tauhidat bata yi ƙoƙarin danne dariyarta ba wannan karon. Banda sunan karshen harda yadda ya faɗa yasa ta dariya tana dai ta ƙoƙari kada sautin ya fito sosai. Bata yi aune ba taji ta a ƙirjinsa ya rungumeta yana mata magana a kunne.

"D for Daskindariɗi? Are you serious? Prince ɗin tatsuniyar Dada ne fa" ya ce sounding horrified. Idonta har ƙwalla ya tara don abin yafi ƙarfinta. Ta maimaita Daskindariɗi yafi a ƙirga tana dariya. Shi kuwa ji yake ba don Aidan ba da babu abinda zai hana shi kwana a ɗakin ko yasa ta bishi ƙasa. Cikin ƙanƙanin lokaci ta sake shigewa kowane ɓangare na zuciyarsa. Murmushi yake yi har ta dena dariyar ta ɗan ture shi.

"Ka zo ka tafi please kada na kasa tashi da wuri gobe?"

"I was trying to be a gentleman, kada na tafi ban yi miki sai da safe ba."

Ɗago kanta ta yi daga ƙirjin shi, "Allah Ya tashemu lafiya ni dai ka tafi."

"Ki rakani zuwa step na tsakiya sai ki dawo." Ya ce tare da tayar da ita tsaye. Don ya tafi ɗin sai ta amince. Yana riƙe da hannunta suka fito daga ɗakin. Tana tako ƙafarta ƙofar ɗakin hasken fitilar wurin ya sauka akan rigar jikinta. A gigice ta ƙwace hannunta ta turo ƙofar da suka haɗa ido taga irin kallon da yake mata. Wata shu'umar dariya ya yi wadda shi kaɗai ya san ma'anarta ya soma sauka benen.

"Arƙam daga ina haka?"

Yaji muryar Haj. Manga wadda bugun ƙofar Tauhidat ya taso ta. Sai yanzu yaji kunya da faɗuwar gaba, ya ɗaga hannuwa kamar wanda aka zo kamawa "uhmm, yes, waya ce." Don kada ya tona kansa ya gyara tsayuwa "Nanna waya na ara."

"Waya? A tsohon daren nan kuma? To a wurin wa?" Ta tambaya duk da ta riga ta san amsar kuma hakan ya faranta mata rai. Tana ta tsoron kada ya dawo ya watsa mata ƙasa a ido akan auren saboda ƙorafin da ya dinga yi.

A hankali yana sosa ƙeya ya ce, "a wurinta. Bani da sim ne kuma wanda na kira yana China, safiya ta yi a can."

Riƙe dariyarta ta yi ta harɗe hannuwa a ƙirji, "ita wa kenan?"

"Cuddles mana." Haɗe gira ta yi tana masa kallon tuhuma ya yi saurin ƙarawa da cewa, "babu abinda nayi mata fa. Daga aron waya sai ki dinga yi min wannan kallon Nanna its not fair. Da nayi wani abu ne kamar..."

Da sauri ta soma kora shi tana cewa, "Sauka ka tafi sai da safe."

Yana sauka ya ɗago suka haɗa ido ya kanne mata ido ɗaya. Daƙuwa ta dinga yi masa ya arce ya barta a wurin.

"Kaga shakiyin yaro. To duk abinka sai ka jira na shirya. Dama a gwauro ka taho sai ka ƙara haƙuri."

Ɗakinsu Tauhidan ta buɗe ita kuma a tunaninta Arƙam ne ya dawo. Daga inda take kwance ta ce "don Allah ka tafi kada Nanna ko wani ya ganka."

Haj. Manga taji inama bata fito ba. Wai don ta kashe maganar sai ta ce, "Tauhida nice." 

Baiwar Allah sai ta sake rikicewa bakinta yana harɗewa ta soma bayani.

"Wallahi babu abinda ya yi Nanna. Wayata kawai ya ara ya kira wani."

Murmushi Haj. Manga ta yi mata daga bakin ƙofa, "babu komai yi kwanciyarki."

Maida kai ta yi niyyar yi kan pillow ta kwanta ta kasa. Zuciyarta ke raya mata kamar Haj. Manga bata yarda da ita ba. Tana rufe musu ƙofar ta buɗe da sauri tabi bayanta da wayar a hannu.

"Wallahi Nanna waya yazo karɓa. Kin san bashi da sim ɗin nan. Nima sai da na ce dare ya yi." Tana magana tana danna wayar ta nuno mata call log, "kin gani numbar wata ƙasa ce, ai dai kin san bani da kowa a wata ƙasar. Gashi minti ashirin da shida suka yi shi yasa ya daɗe."

"La ilaha illalahu" cewar Haj. Manga tana ɗora hannu ɗaya a ka, "ki dena rantsuwar na yarda. Ko kina da wata uwar da ta fini sanin halinki ne?"

Girgiza kai ta yi hankalinta na kwanciya amma duk da haka sai da ta ce, "kin yarda dani ko Nanna?"

"Na yarda dake Tauhidana jeki ki kwanta."

***

Daga sallar asuba bata koma bacci ba ta yi wanka. Kafin ta gama shiryawa Umma ta shigo zama da Aidan. Idan Haj. Manga ta fito sai ta yi masa wanka ta bashi abinci idan ya tashi. Da taje gaisheta sauran su Anti Nana da masu kwanan ɗakin baƙi duka suna tare an kafa hirar asuba. Tambayar abinda za ɗora na breakfast ta yi Anti Yakura ta ce kada ta damu zasu sauko su ɗora. Ta dafa koma meye iya cikinta. Banda ma dole me zai sa amarya tashin asuba ta fita aiki. Sallama ta yi musu da fatan isa gidajensu lafiya tunda zasu tafi kafin ta dawo. Ta sauko falo kenan taga kira daga Jamal. Tunanin ko zai sake tambayarta ƙarfe nawa zai je office saboda tambayoyin da zata yi masa ta yi. Tana kara wayar a kunnenta taji muryar Arƙam.

 "Morning Cuddles."

Ƙaramar dariyarta yaji kafin ta ce, "Morning D, ka tashi lafiya?"

"Daskindariɗi ya tashi lafiya" Ya bata amsa da murmushi.

Jamal dake kwance bayan sun dawo daga masallaci bai san lokacin da ya yaye bargon rufarsa ba.

"Daskindariɗi? Daskindariɗi dai na assalam salam ɗan yaro?" Ya tura bakinsa jikin wayar "ƙanwata meye haka don Allah? Duk sunayen duniya ki rasa ..."

Toshe masa baki Arƙam ya yi ya fita da niyyar komawa nasa ɗakin ya ganta a tsaye ta juya masa baya. Motsin ƙofar ne yasa ta juya suka haɗa ido. Saurin kawar da nata ta yi da ta tuna yadda suka kwashe jiya. Tana kallon ƙasa ya iso gabanta,

"D for?"

"Idan na dawo zan faɗa maka wanda na zaɓa."

"Shikenan ina jira"

Ya ce kawai ya kaita zuwa wurin dinning table yaja mata kujera ya ce ta zauna kuma bai yarda ta motsa ba. Umarninsa tabi don bata so su tsawaita magana a sauko a gansu. Tana jiyo alamun yana amfani da kayan kitchen da ƙamshi ta tashi ta leƙa. Ƙwai ta tarar yana soyawa ya zare mata ido tare da nuna mata ta koma inda ya barta. Ba musu ta tafi zuciya da gangar jiki suna ƙara faɗawa soyayyarsa. Tea ya haɗo mata a mug da bread sai ƙwan da ya soya ya ajiye a gabanta. Bai tashi ba sai da ya tabbatar ta ƙoshi ya rakata har bakin mota ta shiga ya rufe ƙofar.

 "Nagode" ta ce a kunyace.

 "Ba godiya nake so ba. Do your best to save our bro (ki yi ƙoƙari wurin ceton ɗan uwanmu)."

 "In sha Allah zanyi ƙoƙari, ka tayani addu'a kaima."

 "Always Cuddles"

Ya shafa fuskarta. Kasa dauke ido ta yi daga kallon da yake mata sai da ya hura mata iskar bakinsa, "still in love with me (Har yanzu kina sona)?"

 "Always D."

Tana bashi amsa ta yi ribas da motar ta fita daga gate ɗin da Maigadi ya buɗe tun fitowarsu.

***

"Ki manta da sanin da kika yi min a secondary school. Ki manta da mun taɓa auren miji ɗaya da duka abinda ya biyo baya a rayuwarmu. I am your lawyer, I need you to trust me (ni lauyarki ce, ina bukatar ki amince dani) ki faɗa min gaskiya. Idan kika ce zaki duba waɗancan abubuwan na baya ki ɓoye wani abu ina mai tabbatar miki zaki iya ƙare rayuwarki a kurkuku."

 Susu kallon yadda Tauhidat ta rikiɗe tana magana babu alamun wasa ko wargi ta yi, taji ta ƙara aminta da zaɓarta da ta yi ta wakilceta. Wannan ba Tauhidan da ta sani bace, lauya ce a gabanta mai zaman kanta wadda ta san kan aikinta. Ajiyar zuciya ta yi, "[dan ban yarda dake ba ma wa ya rage min yanzu? Ban taɓa zaton zan ga rana irin wannan ba. Har yau babu wanda yazo daga gidanmu kuma na san cewa yanzu maganar nan ta zaga ko ina."

Ƙwallar da ta soma taruwa a idanunta ce tasa Tauhidat kara tausaya mata.

 "Amma su kuwa me zai sa su gujeki a wannan yanayin da kike ciki? Musamman ko don baby ɗinki ina ganin kamar mamanki zata fi bata kulawa akan Nanny."

 "Hmmm Tauhida kenan, iyayena basu gujeni ba, ni na guje musu."

 "Saboda kin auri mai kuɗi?"

 "Ɗan maikuɗi ba maikuɗi ba." Gani ta yi zata tonawa kanta asiri sai ta canja zancen da cewa ta yi mata tambayar da ta shafi case ɗin.

Ba haka Tauhidat taso ba. So ta yi ta yi maganar da ta danganci nadama domin ta tayata neman sulhu da ƴan uwanta. Abubuwan da ta yi mata a baya musamman sharrin nan yana nan manne da zuciyarta to amma idan suka tafi a haka ribar Alh. Audi ce. Yadda ta san shi zai iya amfani da abinda ta yiwa iyayenta lokacin auren Shamsu ya nuna kwaɗayinta a kotu. Jerin tambayoyin da ta tsara ta fara jero mata tana bata amsa.

 "Ina son ki faɗa min duk abinda zaki iya tunawa akan Shamsu a ranar da abin ya faru."

Bakin gwargwado ta faɗa mata abinda ta tuna ta ƙara da cewa, "abu ɗaya ne ya dameni a cikin ƴan kwanaki kafin abin ya faru."

 "Me kenan?"

 "Yana yawan zama shi kaɗai a ɗaki da tunani. Sai kiyi ta magana ma bai ji ba. Na san cewa lokacin lalurarsa ta yi ƙarfi sosai amma duk da haka na lura akwai abinda ke damunsa bayan wannan."

 "Wace irin lalura ce?" Ta tambaya ba don tana ganin amsar za ta zama da mahimmanci ba.

Abinda take ta ɓoyo yau ga sanadin faɗarsa ya taso. Nauyi taji ta ɗan duƙar da kai "yana fitsarin kwance."

Tauhidat ta ce, "zancen Shamsu muke yi ba Mubeen ba."

 "Na sani. Kin yi mamaki ko? Ya ce min tun yana da shekara goma sha shida ya fara."

 "What?"

Ta ce mamaki ya kusa kasheta a zaune. Sai ta tuna a wane matsayi take a wurin ta gyara maganar, "bai neman magani?"

Iya neman da ta san sunyi da wanda take yi a gefe ita ɗaya tsakanin bokaye da malamai ta dunƙule ta ce mata suna nema amma ba'a dace ba.

Rubutu tayi a ɗan littafin gabanta sannan ta ce, "to amma daga fitsarin kwance Susu sai kuma kawai ki ce ya yiwa Mubeen fyaɗe?"

Tsigar jikinta sai da ta tashi da ta tuna yanayin da ta kama shi da ɗan nasu.

"Ba sharri nayi masa ba. Abinda yasa ni bin bayansa ma wayar da ya yi ce da rana amma ban san da wa yake yi ba. Naji dai yace ana buƙatar ya gama kafin biyun dare. Ban ɗauki maganar da mahimmanci ba sai da na farka kusan lokacin naga baya ɗakin. Shi ne na bishi na gansu."

 "Kina da labarin cewa report ɗin ƴan sanda ya nuna hatsari ku ka yi da kika gudu dashi wanda ya yi ajalinsa?"

Ƙaryatawa Susu ta yi kamar yadda ta yi tsammanin zata yi ɗin. Bayan waɗannan tambayoyin sai ta koma batun satar kuɗi wanda shari'arsa za a fara yi. Shi ma dai Susu ta yi rantsuwa ta ƙara da cewa bata da account a kowace ƙasa sai Nigeria. Banda kuɗaɗen da Shamsu yake bata a hannu ko transfer akwai kuma allowance da kamfanin Karam Holdings ke tura mata duk wata. Ƴaƴaanta ma kowa nada shi.

Abin ya sake zamewa Tauhidat sarƙaƙiya saboda ga shaidar saka hannun Jamal da na Susu akan takardar bankin da suka tura kuɗin. Joint account (na haɗin gwuiwa) suka buɗe ga kuma takardar yarjejeniyar idan kudin ya samu za suyi raba daidai. Agogo ta duba taga lokacin da ta bawa Jamal yaje office ya sameta ya kusa dole ta katse tambayoyin zuwa washegari ta tashi. Kiransa tayi bayan ta fito daga station ɗin taji muryarsa ba yadda ya saba yi mata magana ba. Hankalinta a take ya tashi ta soma yi masa tambayoyi.

 "Asibitin Dr. Madaki zamu je. Flask ɗin ruwan zafi ne ya faɗowa Arƙam a ƙafa."

Allah Yasa bata tayar da motar ba, da ƙila ta dokawa wani saboda fargabar da ta kamata lokaci guda.

"Ya ƙone?" Ta tambaye shi a sanyaye cike da fargaba.

"Shi dai ya ce bai ƙone ba amma abin cikin flask ɗin ya yanke shi a babban ɗan yatsa."

Muryar Dada taji tana cewa Jamal yazo su tafi asibitin kada ya biye masa. Yadda jini yake zuba tana ganin sai anyi ɗinki a yatsan. Maganganunta sun sake tayarwa Tauhidat hankali. Hanyar asibitin ta nufa ko su rigata ko ta rigasu isa. Can kuma a gida anata rigima da Dada da Arqam. Ya dage bai ƙone sosai ba kuma yankan ma babu girma amma ta kafe wai ya zubar da jini ya kusa lita guda. Saboda a kwantar mata da hankali Haj. Manga ta ce suje ko plasta ne a manna masa a kafar su dawo. Suna fita Arƙam ya ce ya kaishi pharmacy sai ga wayar Tauhidat. Tambayar Jamal tayi ko sun kusa isa asibitin don har ta shiga reception ance basu zo ba.

 "Muje asibitin kawai kaga Tauhida tana can."

Rai a ɓace Arƙam ya ce,"faɗa mata kayi? Why?"

"Matarka ce fa, kuma kirana ta yi bani na kira don na faɗa ba" shi ma ya sha kunu. Ɗauke hanya suka yi zuwa asibitin suna hararar juna.

***

"Ka san Allah Doctor sai ka faɗa min wanda ya ce ka canja report ɗin Mubeen" cewar Shamsu yana cije baki saboda azabar ciwon da yake ji a cikinsa. A tsaye yake ya dafa bango cikin ɗakin da yasa Dr. Madaki ɓoye shi saboda kada ya bar ƙasar. Dr. Madaki yana tsoron fada masa gaskiya bai sani ba ko bakinsu ɗaya tarko ne Alh. Audi ya ɗana masa.

 "Kaga ni dai idan ba zaka faɗawa Alhaji cewa baka tafi ba jiya kamar yadda ya umarta to ka bar min asibitina. Bana son wani abu ya same ni haka kawai. Abinda na gani na rubuta."

Da ƙarfi Shamsu ya ce,"ƙarya kake yi. Da idona na shaida tabbas wani ya yi raping ɗin ɗana. Kuma ga alamu sun nuna ko waye baya son duniya ta sani."

Manunin yatsansa ya kai gaban fuskar Dr. Madaki, "hatta uban da ya haifeni bai san waye Shamsu ba. Na sani ban kula da rayuwar yarana ba a baya amma ko zan rasa raina sai na gano abinda yasa ake ɓoye dalilin mutuwar Mubeen."

Gwada sa'arsa ya yi cikin dakewar murya Dr. Madaki ya ce, "Shamsu kada ka tona abinda ake son binnewa domin kwanciyar hankalin gidanku."

Mummunan kallo ya jefawa Dr. Madaki a lokacin da maganar ta soma fassara kanta a ƙwaƙwalwarsa. Jikinsa na rawa ya ce, "kana nufin Baba ya san ko waye?"

Amsar likitan bata kai kunnuwansa ba yaji cikinsa ya bala'in murɗawa. Riƙe wurin ya yi a tare suka kai kallonsu ga cikin sai ga jini ya fara naso a jikin rigar. Neman faɗuwa yake yi Dr. Madaki ya tare shi da sauri ya ɗora akan gado. Yana ɗaga rigar yaga yadda yake zubar da jini alamun an sami matsala a aikin da akayi na farko. Bai san iyakar ciwukan da suke cikin Shamsu ba saboda jinyarsa kawai aka kawo musu. A wani asibitin gwamnati akayi masa operation dmɗin kafin Alh. Audi ya canja masa asibiti. Cikin sauri ya fito daga ɗakin ya sauka neman likitan da zai taya shi aiki don ga dukkan alamu dole a sake buɗe cikinsa.

 

ALHAMDULILLAH

Allah SWT Ya sake kawo mu karshen kasha na biyu a cikin wannan labari. Domin jin sirrin da Alh. Audi yake ta boyewa da ma yadda za ta kaya gabadaya ku nemi kasha na uku kuma na karshe a labarin CIZON YATSA.

 

SonSo

Batul Mamman.

[2/23, 7:34 PM] Nasma: Ganin su Dada da iyayensa da ya daɗe rabon da ya saka su a ido yasa shi sakin jiki. Jansa kawai ake yi ta kowane ɓangare ba mazan ba, ba matan ba. Bai san ta yadda zai kwatanta farincikinsa ba. Amma a haka yayi ta raba idanu yana neman ɗan uwansa rabin jiki. Ayi faɗa a shirya duk da haka basu da kamar junansu. Ta bayansa yaji an rungumo shi da ƙarfi ana dukan kafaɗarsa.

 "Big Broooo."

Ba kowa bane ya sani sai wanda yake ta nema. Haɗe rai ya yi yana cewa ya sake shi.

 "Kai kuwa Arƙam yaron nan wuni ya yi yana zancen dawowarka amma shi ne kake korarsa haka. Zo nan kaji Jamal." Anti Rabi’a ta janye shi ya ɗora kansa a kafaɗarta yana yiwa Arƙam gwalo. Dariya ya bashi ya fasa mitar me ya hana shi zuwa ɗaukarsa daga airport saboda ganin wani yana masa murmushi. Kallo ɗaya ya gane shi duk da ko a hoto bai taɓa ganinsa ba.

 "Brother Shaheed yau dai mun haɗu." ya ce yana miƙa masa hannu tare da mayar masa da martanin murmushinsa. Mamakin kamaninsa da Haj. Manga Shaheed yake yi ya ce masa,

 "Ko a waje na ganka ni dai zan kamoka na kawo gida saboda kamaninka da Nanna."

Kamar wasu daɗaɗɗun abokai suka taɓa hira. Shaheed ya gabatar masa da iyalinsa suka gaisa da Sariat sannan ya tambayi yaran sunayensu. Gefensu an jera kujeru da tebura manya guda uku wadanda zasu dauke duka mutanen. Ga abinci ana ta jerawa domin gabatar da karamar walimar cikin gida ta murnar dawowar Arqam da aurensa da Tauhidat. Haji Lawalli ne da wannan kokarin saboda ya tunatar dasu cewa sunna ne gabatar da walima bayan ɗaurin aure. Babu zancen biki yanzu duba da yanayin da aka ɗaura auren a ciki. Abu ne na gaggawa sannan kuma idan suka yi wani abu duniya ma sai ta zagesu ace anyi rasuwa ga ruɗanin da ake ciki na batun sata da Shamsu a gadon asibiti. Dakatawar dai ita tafi.

Hannunsa Jamal yaja zuwa cikin gidan har ɗakin Haj. Manga. Suna shigowa Tauhidat ta tashi daga kan abin sallah inda ta yi sallar Isha ta fice ta basu wuri. Da ido Jamal ya bita ya koma hararar yayan nasa ko ya yi mata wani abu tunda tun jiya ya fuskanci ransa ya ɓaci. Haj. Manga ta shigo suka gaisa ta tambaye shi aiki da abokan arziƙi su Abu Usama.

 "Nanna ina ne ɗakina zan yi wanka kafin nayi sallah."

Arƙam ya ce lokacin da ya tashi. Zaunar dashi ta yi ta ce akwai bayanan da take son yi masa tukunna saboda idan bata yi ba suka fita cikin ƴan uwa dole wani zai faɗa. Hankalinsa ya tattara gareta yana sauraron jawabinsu game da abinda ya faru a gidan Alh. Audi. Shi ko haka bata faru ba dama bai zo da niyar ragawa Kawun nasu ba. Abubuwan da suka faru a baya ciki kuwa harda raba shi da mahaifarsa sai ya nuna masa cewa shi ba kanwar lasa bane. Yawon da yake yi a ƙasashen da ake yaƙe-yaƙe ya daɗa buɗe masa ido da fahimtar zalunci da son zuciya na ɗan Adam. Abu na biyu kuwa rufe ido ya yi ya dinga yiwa Jamal faɗa akan shaye-shaye. A ganinsa wannan ne ya bada damar Alh. Audi ya ɗora masa abinda bai ji ba bai gani ba. Duk mai shaye-shaye ai abin rainawa ne don kuwa bashi da wani kwarjini a idon jama'a. Haj. Manga bata hana shi ba a matsayinsa na yayan Jamal. Shi kuwa sai bada haƙuri yake yi yana nanata alƙawarin ya dena. Haƙurin nasa bai burge Arƙam da zuciya ta gama cinsa ba. Ganin haka ya tashi ya fita ya barsu.

Ɗakin da Aidan yake ciki ya shiga don ya tabbatar Tauhidat tana can. Ai kuwa tausa ya sameta tana yiwa Aidan saboda mutane a gidan sunƙi fitar dashi daga ɗaki. Wani ko bai yi niyya ba zai iya faɗin abinda zai iya janyo matsala bisa kuskure. Shi yasa suka zaɓi ɓoye shi ga kowa. Dada da Umma ne kaɗai suka san yana gidan.

 "Haka kawai mutum daga dawowarsa zai zo yana bamu attitude, waye bai iya faɗa ba?" Taji Jamal yace yana gunaguni.

 "Yayana kai da wa?"

 "Wa kuwa banda..." ya dan riƙe baki, "mijinki ne fa yanzu sai ki nuna min baki ji daɗi ba gara kawai nayi shiru."

Dariya ta yi, "fadi abinka nima kafin mu iso gida har ƙwalla sai da ya sani."

Wata muguwar dariya Jamal ya saki harda buga ƙafafgunsa, "ahh ki ce ni dake sammakal. Bari na zauna kawai muyi gulmarsa ko ma huce."

Kwatanta yadda Arƙam ya dinga yi masa faɗa ya yi suka sha dariyarsu harda Aidan. Sai daga baya Tauhidat ta ce amma dai gaskiya ya dena shan komai ko don lafiyarsa.

Taɓe baki ya yi, "ahaf ai na sani. Kare masa zaki yi tun baki kwana da aurensa ba. Nan da wayewar gari ƙarshenta sai kin tambayeni suna na ma. Gara nima dai na nemo wata Celine Dion na aura." Dariya ta yi mai isarta sannan ta tashi domin sauka ƙasa.

***

A ɗakin Haj. Manga kuma bayan fitar Jamal zancen Tauhidat ta sako masa. Ya ɗage mata gira "Jamal ya faɗa min karatu ta zauna yi da sa hannunki. Kinga Nanna mu bar zancenta bari nayi wanka jikina ba dadi."

 "Oh ni wannan yaro kamar ba a gasa masa baki ba da yana jinjiri." Ta ce tana girgiza kai.

Murmushin dole tasa Arƙam, "its not too late zan gasa masa da iron."

"Naji amma kafin ku fara shirmenku ka sani cewa ɗazu aka ɗaura aurenka da Tauhidat."

Dariyar da yake mata ce ta ɗauke kamar an zare masa batir ya ce, "aure fa ki ka ce Nanna?"

Gyaɗa kai ta yi ta koro masa bayanin komai yadda zai fahimta. Rasa inda zai ajiye zancen ya yi a zuciyarsa. Ya yi murna sosai amma sauran jawaban na kutsen da Alh. Audi yake neman sake yi masa sai da ya yiwa zuciyarsa dabaibayi.

 Can ya nisa ya ce, "Ta san cewa an ɗaura mana aure?"

 "Ina faɗa mata na turosu ɗaukarka da direba."

 "So ta sani dai?"

Bata san me yake tunani ba ta kuma cewa ta sani amma bata daɗe da sanin ba.

Da gaske ransa ya sosu ya ce, "amma shi ne taƙi faɗa min tun a can?"

 "Ikon Allah, to ni ba gashi na faɗa maka ba yanzu."

Cewar Haj. Manga tana harararsa. Tunowa ya yi da yadda ya dinga yaƙi da gangar jiki da ruhinsa akan tsare mutumcinsu su biyun bai rungumeta a gaban mutane ba lokacin da idanunsa suka sauka a kanta. Shi kaɗai ya san halin da ya shiga amma don mugunta Tauhidat ta kama bakinta ta rufe. A sanyaye ya ce, "atleast da sai ta faɗa min."

 "Meye marabar airport ɗin da nan ne Arƙam? Ni ba gashi na faɗa maka ba. Kunya kuma ai ado ce a wurin mace. So kayi kana fitowa tace maka sannu da zuwa maigida ko me?"

Zube mata ya yi akan gado don ya gaji da zaman ya kwanta, "that was the longest drive of my life (wannan shi ne mafi nisan tafiyar motar da na taɓa yi)."

Haj. Manga ta riƙe baki, "kai Arƙam kaji tsoron Allah. Tafiyar da bata kai awa guda ba kake cewa tafi kowacce da ka taɓa yi. Kai da a wannan ƙasar taku daga nan zuwa can sai mutum yaji kamar bangon duniya za a kaishi."

Murmushin gefen baki ya yi daga kwance, "ba zaki gane bane Nanna, you don't know how much I love her (baki san irin son da nake mata ba)."

 "Ban sani ba" ta ce tana ture shi daga kan gadonta, "tashi ka fice min daga ɗaki. Ga key can kusa da jakata ka ɗauka na ɗakinka ne. Jamal zai nuna maka a ƙasa."

Fita ya yi yana murmushi bakinsa kamar gonar auduga. Bashi da kalmar da zai kwatanta wannan zuwa Nigeria din. Yaji abubuwa marasa daɗi ya kuma ji wanda ya ɗaukeshi ya ɗora a sararin samaniya saboda tsabar daɗi. Wai shi Arƙam ne ya zama mijin Tauhidat.

 "Finally she is mine."

Ya furta a hankali wanda laɓɓansa ne kaɗai suka motsa da wani irin karsashi. Daga bisani kuma ya murmusa.

***

Kusan karo suka yi. Ita ta fito daga wurin Aidan da guntuwar dariyarta shi kuma daga wurin Haj. Manga. Ja da baya ta yi da sauri ya tsura mata idanu yana kallonta tare da lumshe idanu. Cikin wata irin siga yake magana kamar wanda aka yiwa duka, "raka ni ɗakina."

Da sauri Haj. Manga dake bakin ƙofar ɗakinta ta buɗe da taji abinda ya ce. A ranta tana ayyana rashin kunyar maza. Idan bata yi da gaske ba sai ya nunawa kowa bai tashi cikin masu kunya ba.

Ƙofar ɗakin ta nuna masa da hannu,"ga ɗakin naka can. Idan ka shiga falon ɗakuna biyu ne. Na cikin ne naka." Ta kama hannun Tauhidat, "ke kuma wuce muje ki shirya mu sauka. Kun barmu da yunwa dare yana ƙara yi."

 

Tsuke baki Arƙam ya yi ya ɗauki jakar kayansa ya sauka. Da sauri ya yi wanka ya shirya ya fito babban falon. Tare da Shaheed suka fito waje kowa yana zaune ana ta hira ga fitilu kamar rana. Tebur ɗaya iyaye maza ne, ɗaya na mata sai kuma na ukun Shaheed ne da matarsa sai Jamal da Arƙam. Daga can gefensu a ƙasa an shimfiɗa kafet mai kyau Dada da Umma sun zauna tare da yaran Shaheed. Iyabo kuma tana wurin Aidan.

Fitowar Haj. Manga da Tauhidat ce ta dakatar da hirrakin dake tashi aka fara cewa ga amarya ta fito. Baƙin pencil skirt ta saka da pink tunic top mai dogon hannu wadda ta kai mata ƙwauri. Kanta pink ɗin ƙaramin mayafi ta ɗaura sannan ta yafa baƙi da yafi shi girma ya sauko ƙirjinta kaɗan. Idanun Arƙam na biye da ita har ta ja kujerar kusa da wadda Haj. Manga ta zauna suka ji muryar Jamal,

 "Ƙanwata ga wurinki nan" Ya ce yana nuna mata kujerar dake tsakanin tasa da ta Sariat.

Mugun kallon da Arƙam ya bishi dashi dama yake jira ya kwashe da dariya. Kunya ta kamata haka ta tashi da iyayen suka dage ba zata zauna cikinsu ba. Kafin ta ƙaraso Shaheed ya ja mata kujerar dake tsakaninsa da Arƙam. Ko daidaita zamanta bata gama yi ba, taji yatsun Arƙam sun ratsa tsakanin tattausan hannunta sun yiwa kansu mazauni cikin nata yatsun. Sau ɗaya ta kalle shi gabanta na matsanancin faɗuwa kamar wadda ta yi tsere, shi kuwa ya ɗauke kai. Abincin gabansa ya cigaba da ci, amma hankalinsa ko kaɗan ba a kwance yake ba. Ɗumin hannun Tauhidat da bai taɓa tunanin zai ji ba shi ne yake fizgarsa.

 "Ki ci abinci mana Tauhidat ko babu abinda ki ke so a nan?" Cewar Sariat.

Bowl ɗin farfesun hanta da tumbi Shaheed ya miƙa mata don ya san tana son shi. Hannun damanta yana kurkukun Arƙam sai ta miƙa na hagun za ta karɓa. Shaheed ya ɓata rai yana cewa idan yara suka yi ta iya yi musu faɗa amma ita ta miƙo masa hannun hagu. Jin haka ta ɗan ja na daman amma sai ji ta yi Arƙam ya ƙara karfin riƙon alamun ba zai saki ba. Murmushin dole ta yiwa yayanta ta ce ya ajiye a wurin za ta ɗauka.

Gani ya yi tana satar kallon Arƙam sai ya tashi yace bari yaje wurin yara kada su hana kakaninsu cin abinci. Yana tashi Sariat tabi bayansa wai ta gaji bayanta na ciwo. Dama kuma ba kwana zasu yi a gidan ba gara su fara harama. Wuri ya rage su uku. Jamal ya dinga turowa Tauhidat abinci yana cewa ta ɗebi wanda take so. Sai dai ta amsa da to taƙi ɗago hannu. Ɗan ɗago kai ya yi daga inda yake zai leƙa wurin hannun nasu.

 "Wai lafiya kike kuwa?"

Ya ce yana tashi yadda zai gani da kyau. Hanyar cikin gidan Arƙam ya nuna masa,"Get lost Jamal. (ɓace/tafi)"

"Duk abin mutum bai isa ya rabani da ƙanwata ba. Shugaban ƴan farraƙun ma muna nan sai mun soya masa aya a hannu."

Ya tashi fuskar nan babu annuri. Ya gama shirin baza kunnuwa yaji hirar masoya shi ne dan buƙulu Arƙam ya kore shi. Ita kuma wadda yake taƙama da ita ko ta ɗan tare masa don ya ƙyale shi. Shi ma kan kafet ɗin ya koma wurinsu Dada tunda buƙata bata biya ba. Yana tashi Arƙam ya sakar mata hannu shi ma ya tashi.

 "Ni kaɗai zan zauna? Yunwa fa nake ji." Ta tambayeshi tana kyaɓe fuska

 "Ban hanaki cin abinci ba amma ina da abinda zan yi a ɗaki kafin na kwanta."

 "Amma fa kaine ka riƙe min hannu ka hanani cin abinci tare da mutane."

Murmushi ya yi wanda ya bayyana fararen hakoransa " I thought you wanted it (na zata kina so)."

Ga mamakinsa sai tayi murmushi ta ce "I do. Now please ka tayani zama naci abinci."

Yana son yin dariya yana dannewa kada tace ya damu da yawa. Idan ita bata damu dashi ba shi ma ya iya jan aji. Ƙin zama ya yi ya ce ta nemi mai zama da ita. Da ta ce za ta kai ƙarar shi wurin Nanna ya ce Bismillah. Bai yarda zata yi ba sai da ta buɗe baki ta kirata abinda ya sashi zama da sauri.

 "Tauhida mene ne?"

Dariya take tana kallon yadda yake girgiza kai ta ce, "naji kamar kin kirani ne."

"Yi zamanki ba kiranki nake ba."

Abincin ta zuba daidai yadda zai isheta ta riƙe cokalin da hannun dama ta kamo hannunsa da na hagunta. Yadda ya yi mata ta yi masa itama ta kuma ɗauke kai kamar bata san yana kallonta ba. Da ƙyar take tura abincin saboda ba ƙaramin takura ta yi ba amma ta dake. Bata son yadda yake mata ɗinnan. Shekarun da yawa, za ta so suyi hira su cike gurbin da ƙaddara ta sanya tsakaninsu.

 "Ya hanya" ta tambaye shi idanunta akan plate ɗin gabanta.

 "Lafiya."

 "Ya aiki?"

 "Lafiya."

 "I miss you too."

Ta ce tare da sakin hannunsa ta yi gaba. Da saurinsa yabi bayanta maganar na ratsa kowace jijiya a jikinsa. Wurinsu Dada ta tafi ta zauna bata shiga cikin gidan kamar yadda yaso ba. Shi da ya biyota sai ya rasa yadda zai yi. Dole ya sami wuri kusa da Jamal. Kujerun duka an juyasu suna fuskantar su Dada ana ta hira cikin farinciki kamar babu abinda yake damunsu. Kiransa Haj. Manga ta yi da hannu ya koma kusa da ita. Kamar yadda ta ce zata yi kuwa a gaban kowa ta ce,

 "Ga ƴata nan Arƙam. Marainiyace gaba da baya. Mahaifinta ya sadaukar da rayuwarsa dominmu. Sun haƙura da cin zarafi a ɓoye da Alh. Audi ya yi musu saboda kare rayuwarmu. Ba zan iya saka musu ba, hasali ma dai alfarmarsu na sake shiga da na nema maka aurenta. Akan ce ka haifi ɗa baka haifi halinsa ba, to ni ban haifi Tauhida ba amma na san ta ciki da bai. Arƙam abu ɗaya ne nake so daga gareka, kada ka bari nayi danasanin aura maka ita. Ban ce kullum za a kwana a gado ba amma duk ranar da ku ka faɗo kan tabarma to banda ture-ture."

Arƙam ya nuna inda Tauhidat take zaune ya ce, "ni bani da problem da kwanciya akan tabarma ɗin. A Yemen babu inda bama bacci. Kawai dai ki faɗa mata kada ta shureni don nima bana yi."

Ai kuwa suka kwashe da dariya. Sariat ce kawai bata fahimta ba ta matsawa Shaheed ya fassara mata. Arƙam ya bisu da kallo don bai san me ya ce da zai saka su dariya haka ba.

"Gaskiyata na faɗa fa, or did I say something wrong?"

Dariyar suka cigaba ya soma ƙulewa. Kawu Garba ne ya tausaya masa ya ce, "Haj. Manga kin ɓatar dashi da wannan dogon jawabin. Kaga Arƙam tana nufin ka riƙe matarka amana banda rigima."

"Ohk Kawu amma kwana akan tabarmar fa yaushe ne? Har na tafi ban taɓa jin wannan tradition (al'adar) ba."

Tsabar dariya Jamal ko tsayuwa ya kasa yi da kyau. Tauhidat ce ta fara shigewa ciki tunda bai dace ta yi a gaban surukai ba. Da ɗaiɗai aka watse Shaheed ya haɗa kan iyalinsa suka wuce gida. Mazan su ma tafiya suka yi wani hotel kusa da gidan. Da yake duk an gama gajiya makwanci kowa ya nema. Iyabo ta bi su Shageed ga kuma baki a dakin Haj. Manga saboda haka Tauhidat sai ta ja akwatinta zuwa ɗakin da Aidan yake.

 Gajiyar da Arƙam ya kwaso bata yi nasarar saka shi baccin da yake tunanin zai yi ba. Tauhidat ke yawo a kowane lungu da sako na zuciyarsa ta hana shi sakat. Yana gama shirin bacci dama buɗe ko ina ya yi a ɗakunan ɓangaren guda biyu neman tabarma. Bai ga komai ba a falo da ɗakinsa. Ɗayan kuma babu komai a cikinsa ko labule ba a saka ba. Hannunsa ɗaya a kugu ɗayan kuma ya riƙe haɓa yana tunanin to a ina tabarmar da zasu kwanta take? Abin haushin ma bashi da sim card na Nigeria kuma babu numbarta bare ya kirata. Gani ya yi zaman ba zai kaishi ko ina ba ya tashi lokacin shabiyu ta gota ya tafi ɗakin Jamal. Kamar ɓangarensa shi ma falon babu kaya sosai a ciki sannan ɗakin farkon babu komai. A na biyun irin nasa ya same shi kwance shame-shame yana bacci. Ɗan duka ya kai masa a baya a hankali. Da yaƙi tashi ya yi masa guda mai shiga sai gashi a zaune yana murza idanu.

 "Wane ɗaki Cuddles take?"

Bubbuga ƙafa ya yi akan gadon saboda takaicin tashinsa da ya yi ,"haba don Allah sai ka tasheni don baka ganta ba. Kaje ka kwanta ƙila ta bi Shaheed."

 "Bata tafi ba ina wurin ya tafi."

Da ya fara wartsakewa sai ya haɗe rai, "wa ka yiwa masifa ɗazu?"

Idan ba lallaba shi ya yi ba sai su kwana Jamal na ja masa rai, "kayi haƙuri don Allah tana ina? Na gaji sosai Jamal I just need to see her kafin na kwanta."

"Idan ka hau sama ka shiga ɗaki na uku, I repeat na uku. Idan ka shiga ɗakin Nanna ko inda su Dada suke ni babu ruwana."

Yana gama faɗa masa ya koma ya kwanta, shi kuma Arƙam ya hau saman kansa tsaye. Tauhidat ta dage sai ta bashi wahala ko tausayinsa bata ji. Haushin kansa yake ji da ya kasa haƙura ya matsu da sake ganin fuskarta kafin ya kwanta. Ƙila ta daɗe da dena son shi shi yasa bata damu ba.

A hankali ya buɗe ɗakin ya shigo da sanɗa saboda kada ya tasheta. Motsin ƙofar ya tada Aidan ya buɗe idanu tar yana kallon duhun Arƙam yana tahowa wurin gadon. Abinda kakansu ya yiwa Mubeen wanda ya saka shi kuka ya tuna. Ihu ya saka da ƙarfi wanda ya rikita Arƙam don bai san da wani a ɗakin ba. Tauhidat kuma ta taso a firgice daga kan bargon da ta shimfiɗa a gefen gadon. Cikin duhun ta kai hannu kansa shi ma Arqam ya kai nasa saboda ya fahimci kamar yaro ne. Ba dai ta haihu da Shamsu ba aka rufe masa. Hakan ba zai rage masa sonta ba amma...Muryarta yaji tana cewa,

"Shhhh Aidan nice."

"Uhmm, uhmm" ya ce cikin kuka. Hannu ta miƙa sai ta kamo na Arƙam. Ihu itama ta saki har yafi na Aidan.

"Shit! Cuddles its me" Arƙam ya ce.

Zuciyarta bata dena bugawa ba saboda ta riga ta tsorata ta ce ya kunna musu fitila. Kasa gane wurin ya yi ihunsu duk ya ruɗa shi sai da ta tashi da kanta ta kunna. Tsayuwar kallonta ya yi bata ma sani ba tana saurin komawa kan gadon. Kayan bacci ne cotton a jikinta dogon wando da riga sai hula da ta saka. Gadon ta koma ta zauna sannan ta janyo Aidan jikinta. Da ido yake ta bin Arƙam shi ma sai ya zauna daga wurin ƙafafunsa. Yana kallonsa ya gane bashi da lafiya. Tissue ɗin da Tauhidat ta ciro domin goge masa yawu ya karɓa ya goge sannan ya kama kunnuwansa yana yi masa murmushi.

 "Sorry na baka tsoro."

Ya miƙa masa hannu a wayance yana son gane yanayin lalurar tasa batare da ya saka shi jin wani iri ba. Ganin bai iya miƙo nasa ba amma yana murmushi sai ya kama da kan sa.

"Ka haƙura?"

"Uhm."

"Good boy."

Sumbatar goshinsa ya yi a lokaci guda yaron na shiga ransa. Kwantar dashi ya yi akan pillow yana shafa kansa har ya soma lumshe idanu. Tauhidat sai ta jingina bayanta da gadon tana kallonsu tana murmushi. Haɗa ido suka yi da Arƙam ta yi saurin runtse nata idanun. Sun ɗauki kusan rabin awa sannan Aidan ya koma bacci.  Tun Tauhidat na gyangyaɗi ta buɗe ido da ƙyar har bacci ya yi awon gaba da ita ta kwanta a gadon. Kashe musu fitila Arƙam ya yi ya gyara musu rufa sannan ya fita. Ya daɗe a kwance yana tunanin waye Aidan a gareta kafin bacci ya ɗauke shi cike da mafarkinta.

***

Takwas da rabi bayan Tauhidat ta gama shirya Aidan sannan ta shiga ɗakin da su Umma suka yi masauki. Gaishesu ta yi suka tambayeta kwanan Aidan ta ce Alhamdulillah. Daga nan ta shiga ɗakin Haj. Manga ta gaisa da baƙin ciki ta sauko ƙasa. Kitchen ta wuce ta sami Haj. Manga da mutum biyu suna tayata aikin breakfast tunda babu mai aiki a gidan. Bayan sun gaisa ta nemi kama musu suka sallameta wai amarya bata aiki. Sai ta ɗauki tsintsiya ta tafi gyaran falo.

Ana kammala abincin ta dibarwa Aidan ta haye sama da sauri su kuwa aka taru harda mazan da suka iso daga masaukinsu zasu ci a falo. Cigiyarta aka dinga yi saboda shiru bata sauko ba.

 "Kada dai ace Tauhida kunyarmu take ji taki saukowa cin abinci."

 "Naga ta ɗebi ɗan kaɗan wanda bai fi yaron goye yaci ba ta hau sama."

Kunnuwan Arƙam suna garesu ya kasa zuba komai yaji Umma ta ce, "Arƙam jeka ka sauko da matarka nan gidan bata da suruki."

Mai neman kuka ne aka jefe shi da kashin awaki. Ana faɗa ya tashi Jamal yana dariyar shaƙiyanci. Yana son zuwa yana jin haushin ita me yasa bata nuna damuwarta a kansa. Sai wani ɓoye kanta take yi. Jiya ba don gidan ƙato bane kowa ya yi bacci da sai ta tara masa mutane da ihunta. Idan da ta je wurinsa ai ba zai hau saman su tsorata ba. Tsayar dashi wata matar Baffa Bukar da na uku a wurin Baffa ta yi ta haɗa masa abincin a tray.

 "Ka barta kafin ta gama sakewa ku ci a can."

 "Baki haɗa masa da tabarma ba" cewar maigidanta.

Yana ji suna masa dariya har ya haye saman shi ma yana murmushi. Kafin ya isa ƙofar dakin Haj. Manga ta fito daga nata. Tambayarsa ta yi ina zai je ya nuna mata abincin yana mita wai shi bata bashi ba amma an aiko shi ya kawo mata. Da yake ta kula da take-takensa wai yana fushi tun jiya sai ta rabu dashi ta buɗe masa ƙofar ɗakin suka shiga tare. Aidan na jingine da gado Tauhidat tana bashi abinci. Murmushi ya yi sosai da yaga Haj. Manga ta ƙarasa gabansa ta shafa kansa.

 "Good morning Aidan."

Arƙam kuma ya ce "good morning handsome."

Bawan Allah sai ya hau ɓangala dariya. Duka iyayensa babu wanda ya taɓa yaba masa a komai. Ita Susu bata son shi bata kuma damu da lamuransa ba. Shamsu kuma neman lafiyarsa yasa a gaba duka yaran basu dame shi ba. Fork ɗin hannun Tauhidat ya karɓe wadda ta duƙar da kai tun shigowarsu ya cigaba da bashi abincin.

Gefe ta koma tana cin wanda ya kawo. Haj. Manga ta faɗa musu cewa ƙarfe uku Shaheed zai zo su je gaishe da Alh. Audi kamar yadda ya buƙata. Jin sunansa ke da wuya Aidan ya soma zabura. Abincin bakinsa ma dawo dashi ya yi. Hankalinsu duka ya tashi da ƙyar aka sami kansa. Jamal aka kira yazo ya zauna dashi suka koma ɗakin Haj. Manga. Ita ta faɗawa Arƙam waye Aidan da dalilin zamansa a gidan.

 "Da babarsa da Kawu basu san yana nan ba kenan?"

 "Mammalo bai yiwa Tauhida bayanin komai ba ya tafi. Shi kuma yaro ba baki kaga kuwa bamu san a hannun waye rayuwarsa take cikin hatsari ba."

Jinjina lamarin yake yi a kansa yana tunanin wace hanya ya kamata yabi domin communicating dashi. Tabbas akwai abinda yaron ya sani shi yasa aka rabo shi da gidansu. Ga kuma tsoratar da ya yi da yaji sunan Alh. Audi. Bai faɗa musu tunanin da yake ba don me yiwuwa ba tsorata bane. Ƙila ma so yake ya koma gida shi yasa ya yi kukan. Zai cigaba da saka masa ido dai. Kafin uku Shaheed ya iso gidan. Wayar Alh. Audi biyu yana tuna masa cewa lallai yau su zo yaga mijin Tauhidat. Wasu kayan nata Sariat ta bashi ya taho dasu. A ciki ta sami wani lace baƙi mai ratsin adon fari da orange sabo ta saka. Haj. Manga na tsaye a kanta sai da ta yi kwalliya sosai.

 "Ki dake Tauhida banda rawar jiki ko ta murya. Kada ki kuskura ya hango alamun tsoronsa a tare dake. Idan kunje ki faɗa masa cewa Suwaida da Jamal sun amince zaki wakilcesu a kotu."

 "Ba zan baki kunya ba fa Nanna." Ta ce tana gyara ɗaurin dankwalinta.

 "Na sani Tauhida.” Sai kuma ta canja akalar zancen zuwa kan Arkam “wancan mijin naki fa fushi yake damu akan ƙin faɗa masa aurenki ya mutu tuntuni."

Sankuyar da kanta ta yi cike da kunya. Ita kuwa Haj. Manga ta share tana faɗa mata cewa kada ta bishi idan yana shareta. Mace sai da jan aji. Ta rabu dashi da kansa zai nemi shiri. Bata da abin cewa sai murmushi. A ɗakin Arƙam kuma Jamal da Shaheed ke nuna masa yadda zai naɗe babbar riga. Da yaga abin na neman wahalar dashi ya ɗauki wani yadi mai kyau ruwan goro ya ce shi zai saka. Rigar three quarter ce mai dogon hannu da zagayeyyen wuya mai daga maɓallai daga wurin da aka yi aikin rigar har wuyansa. Baya saka manyan kaya sai sallah-sallah. Sunyi masa kyau sosai bare da ya ɗora hula zanna bukar. Jamal da aka ce ba dashi za a je ba takaici ya kama shi. Faɗi yake idan aka bari ya je zai kawo musu rahoton komai kamar a gabansu akayi. Sai da Haj. Manga ta yi masa jan ido ya haƙura.

 

A waje Tauhidat ta same su. Ita da Arƙam aka rasa mai yiwa ɗan uwansa magana, sai kallo kowa na yaba kyan da ɗayan ya yi. Shaheed ya dinga godiya ga Allah da yasa bai bijirewa Nanna ba ya amince da auren. Su duka kana iya ganin soyayyar juna a tare dasu, amma bayyanawa ya yi musu wahala. Duk da son da suke yiwa juna yana nan amma dole rabuwarsu ta shafi alaƙarsu yanzu. Babu yadda za ayi ace su ture waɗannan shekarun kamar basu faru ba su ɗora daga inda suka tsaya. Awkardness is to be expected. Motarsa ya nufa yana cewa daga can yana da wurin zuwa su biyo shi a motar Tauhidat. Mukullin motar yana jakarta ta fito dashi ta danna remote ɗin. Kai tsaye Arƙam mazaunin me zaman banza ya shige ya zauna ya barta da sakin baki.

 "Mijinki ɗan rigima ne" cewar Shaheed yana dariya ya shige tasa motar ya tayar.

 "Are you coming?" Taji Arƙam ya ce da ita.

Ƙwafa ta yi ta shiga mazaunin direba ta zauna. Motar kaɗan ta nemi yi musu ba don rashin fili ba sai don yadda zuƙatansu suke harbawa su duka. Sake shawara ya yi ko ya karɓi tuƙin sai ya fasa don bai san ko ina ba kuma bashi da experience na tuƙin Nigeria. Tura kujerar baya ya yi yadda dogayen kafafunsa zasu sake ya ce,

"You drive tunda na kawo miki breakfast da safe so consider us even yanzu."

"Fine" ta ce tana tayar da motar.

"I wish..."

"What?" ta ce tana kallonsa.

"Nothing" Ya amsa da saurinsa saboda bai san zancen zuci ya fito ba.

 A hankali ta fara tuƙin har suka hau titi sannan ta saki jiki tana yin yadda ta saba. Tuƙin ganganci da kutsa kai irin na ƴan kasarmu babu wanda bata iya ba. Salonta ya burge shi sosai ya dinga kallonta kamar wanda ya sami tv. Tana jin yadda idanunsa ke yawo a kanta ta daure rawar da hannunta ke yi don kada ta saki sitiyari.

 "Karam Mansion."

Arƙam ya karanta ƙaton abinda aka kafa a saman gidan mai ɗauke da wannan rubutun.

 "Akwai ɗakinka kuwa a gidan nan da"

Haɗe rai ya yi tare da cewa ya barwa masu gidan suyi kiwon ɓeraye a ciki. Dariyar Tauhidat ta tsaya masa a rai ya ce, "baki canja ba Cuddles. Har yanzu kina da yawan murmushi da dariya. I wonder yadda ki ke yi a court."

 "Dr. Arƙam ina gayyatarka zamana na gaba domin na baka mamaki."

 "Zan zo ko babu gayyata."

Ƙwanƙwasa gilas ɗin motar Shaheed ya yi yana nuna musu cewa su fito. Takalminta mai tsini ta mayar sannan ta fito. Suna fara tafiya Arƙam ya zura yatsunsa cikin nata suna biye da Shaheed. Wata irin nutsuwa riƙon ya sanya mata bata cire hannunta ba sai a ƙofar falon Alh. Audi. Arƙam yaƙi saki sai ma matso da ita jikinsa da ya yi. A cikin falon Alh. Audi ne da Alh. Ari sai Fanna da ƴaƴanta. An shirya kayan tarbar baƙi wanda Alh. Audi ya gama shirin kalaman da zai yiwa ko ma waye mijin ya tsorata shi akan auren bayan ya nemi su bashi wuri ya gana dashi.

Alh. Ari ne ya fara hango irin riƙon da Arƙam ya yiwa Tauhidat ya ce, "kunga marasa kunya, ji wannan runguma kamar a ɗakin baccinsu."

Bakin ƙofar Alh. Audi ya kalla daidai lokacin Arƙam ya duka ya zarewa Tauhidat takalman ƙafarta saboda akwai maɗauri. Ita kanta kunya ce ta kamata musamman da taga idanuwansu a kansu kamar su cinye su.

 Alh. Audi ya ce, "Shaheed ka ce bahaushe ne amma me nake gani haka ko kunya babu yana faman rirriƙeta. Anya kunyi bincike kuwa kafin ayi auren?"

Duka maganganunsa sun shiga kunnuwan Arƙam. Shekara ashirin babu yadda za'ayi su gane shi cikin sauri. Ƙarasowa suka yi kamar wasu taurari suna taku ɗaiɗai. Sai da suka iso Alh. Audi ya tashi zumbur saboda wani irin firgici da ya baƙunci zuciyarsa. Yawun bakinsa ne ya ƙafe yana son tuna ina ya san wannan fuska.

Da murmushi cikin sanyin maganarsa Arƙam ya miƙa masa hannun damansa na hagun yana cikin na Tauhidat ya ce, "its nice to see you again Kawu."

Alh. Ari ya saki baki "Kawu kuma?"

Arƙam ya dan shafa bayan kansa sannan ya ce, "forgive my manners ban yi introducing kaina ba. I am Dr. Arƙam Ibrahim Karam mijin Tauhida" ya ƙare maganar yana mata wani irin kallo kamar ya haɗiyeta a wurin.

Mutuwar tsaye Alh. Audi ya yi don gabaɗaya gaɓoɓinsa dena komai suka yi sai amsa kuwar sunan Arƙam ke dawo masa da ambaton kansa a matsayin mijin Tauhidat.
